title: The Meters

text: Yhtye perustettiin vuonna 1965 ja viimeinen studiolevy tehtiin vuonna 1977. Keskeiset jäsenet olivat kosketinsoittaja ja vokalisti Arthur 'Art' Neville, kitaristi Leo Nocentelli, basisti George Porter Jr. sekä rumpali Joseph 'Zig' Modeliste. Tunnetuimpia The Metersin levyjä ovat 1969 ilmestynyt instrumentaalilevy "Look-Ka Py Py", jossa luodaan tietä 1970-luvun funkille, sekä Nevillen (ja taustalaulajien) laulua sisältävä "Rejuvenation" (1974), joka edustaa täyspainoista 1970-luvun funkia. Muista levyistä debyyttilevy sekä "Fire on the Bayou" (1975) ovat pidetyimmästä päästä. The Meters teki myös työtä eri artistien, kuten Paul McCartneyn, studioyhtyeenä. Yhtye ei koskaan saanut suurta suosiota, mutta on silti edelleen hyvin arvostettu. Yhtyeen musiikkia, etenkin rumpali Zig Modelisten komppeja, on myöhemmin samplattu ahkerasti hip hop -levyille.


title: Koillismaa (Norja)

text: Koillismaa () on Norjalle kuuluvan Huippuvuorten saariryhmän toiseksi suurin saari. Nimensä mukaisesti se sijaitsee pääsaaresta Länsimaasta koilliseen. Se on lähes kokonaan jäätikön peitossa; jäättömät osat ovat peurojen asuttamaa tundraa. Rannikoilla elää myös mursuja. Saaren suurin jäätikkö Austfonna on maailman kolmanneksi suurin ja Euroopan suurin jäätikkö, se on paksuimmalta kohdaltaan 560 metriä paksu ja ympärysmitaltaan 200 kilometriä. Saari on asumaton.


title: Cameo (yhtye)

text: Cameo oli 1970- ja 1980-luvuilla pinnalla ollut afroamerikkalainen yhtye, joka teki 1970-luvun lopulla funkia ja 1980-luvulla funk-vaikutteista R&B:tä.


title: Cameo (yhtye)

text: Cameo muistetaan parhaiten 1980-luvun R&B-hittikappaleista, joista tunnetuin on listojen kärkeen noussut ”Word Up!” vuodelta 1986. Kappaleesta ovat tehneet cover-kappaleen muun muassa Gun, Korn ja Melanie B. 1970-luvun funk-levyistä voidaan mainita esimerkiksi "Cardiac Arrest" (1977), jonka tunnetuin kappale on ”Rigor Mortis”. Yhtyeen keulahahmo on laulaja Larry Blackmon.


title: Kivikko (täsmennyssivu)

text: Kivikko voi tarkoittaa seuraavia asioita:


title: The Headhunters

text: The Headhunters on 1970-luvulla aloittanut R&B-yhtye, joka sai nimensä Herbie Hancockin levyn "Head Hunters" (1973) mukaan.


title: The Headhunters

text: The Headhuntersissa soittavat multipuhaltaja Bennie Maupin, lyömäsoittaja Bill Summers ja basisti Paul Jackson, jotka olivat Hancockin "Head Hunters" -levyllä. Rumpalina on Mike Clarke ja kitaristina on Melvin Ragin, joka tunnetaan myös nimellä Wah-Wah Watson.


title: The Headhunters

text: Arvostetuin The Headhunters -nimellä tehty levy on "Survival of the Fittest", joka ilmestyi vuonna 1975. Se kuuluu jazz-funk-tyylin tunnetuimpiin julkaisuihin jatkaen Hancockin aiempien "Head Hunters" ja "Thrust"-levyjen tiellä. Paul Jackson laulaa taustalaulajien kanssa levyn ensimmäisessä kappaleessa ”God Make Me Funky” (jota on samplattu esimerkiksi The Fugeesin hitissä ”Ready or Not”). Levyn muut kappaleet ovat sen sijaan sävyltään Hancockin aiempia levyjä vapaamuotoisempia, ja niissä on pitkiä Maupinin sooloja sekä intensiivisiä afrikkalaisvaikutteisia Summersin ja Clarken luomia rytmejä. Summers vie levyllä etnisten lyömäsoittimien käytön vielä Hancockin jazz-funklevyjä pidemmälle.


title: The Headhunters

text: Yhtye koottiin 1990-luvulla uudelleen ja vuonna 1998 se äänitti levyn "Return of the Headhunters!"


title: Earth, Wind & Fire

text: Earth, Wind & Fire on 1970-luvulla suosionsa huipulla ollut yhdysvaltalainen R&B-yhtye. Earth, Wind & Fire on yksi historian menestyneimmistä yhtyeistä. Sen albumeja on myyty maailmanlaajuisesti yli 100 miljoonaa kappaletta.


title: Earth, Wind & Fire

text: Yhtyeen musiikissa näkyvät 1970-luvun R&B:n elementit, soul, funk ja disko.


title: Earth, Wind & Fire

text: Yhtyeen ensimmäinen vuonna 1971 julkaistu albumi, yhtyeen itsensä mukaan nimetty "Earth, Wind & Fire", on sen arvostetuimpia julkaisuja. Levy edustaa tyyliltään Sly Stone -vaikutteista, mutta vahvempaan torvisektioon perustuvaa funkia. Ensilevy ei kuitenkaan vielä menestynyt erityisen hyvin kaupallisesti.


title: Earth, Wind & Fire

text: Uusia albumeja ilmestyi joka vuosi, ja erityisesti vuoden 1975 levyä "That's the Way of the World" on pidetty yhtenä yhtyeen uran kohokohdista. Siinä soundit ovat jo debyyttilevyä selvästi pehmeämmät ja levystä noin puolet on balladimateriaalia. Levystä "I Am" (1979) alkaen yhtye on voimakkaasti jo diskon puolella.


title: Earth, Wind & Fire

text: Tunnetuimpia listoilla menestyneitä kappaleita yhtyeeltä ovat esimerkiksi ”Shining Star”, ”September”, ”Let's Groove”, ”Fantasy”, ”Boogie Wonderland”, ”Sing a Song”, ”That's the Way of the World” ja ”After the Love Has Gone”. Yhtyeen funkhitteihin kuuluvat esimerkiksi ”Mighty, Mighty”, ”Getaway”, ”Saturday Night”, ”Jupiter” ja ”Serpentine Fire”.


title: Taras Ševtšenko

text: Taras Hryhorovytš Ševtšenko (, 9. maaliskuuta 1814 Moryntsi – 10. maaliskuuta 1861 Pietari, Venäjä) oli ukrainalainen runoilija, taiteilija ja humanisti. Hänen kirjallista perinnettään pidetään yleisesti nykyaikaisen ukrainalaisen kirjallisuuden ja laajemmin jopa modernin ukrainan kielen perustuksena. Ukrainan lisäksi hän kirjoitti myös venäjäksi. Ševtšenkon suuresta merkityksestä etenkin ukrainalaisille kertoo se, että hänelle on pystytetty Ukrainaan noin 1260 muistomerkkiä eli näköispatsaita ja muita; muualla maailmassa muistomerkkejä on yhteensä noin 130, mm. Pohjois -ja Etelä-Amerikassa, Venäjällä sekä useissa Euroopan eri maissa. Ukrainan sadan hryvnian setelissä on Ševtšenkon kuva.


title: Sotahuuto

text: Sotahuuto voi tarkoittaa ainakin seuraavia asioita:


title: Gustaf Lorentz Sommelius

text: Gustaf Lorentz Sommelius (19. lokakuuta 1811 Blekinge, Ruotsi – 5. kesäkuuta 1848 Dybbøl, Tanska) oli ruotsalainen runoilija ja Ruotsin armeijan luutnantti.


title: Gustaf Lorentz Sommelius

text: Sommelius oli lahjakas lyyrillinen runoilija. Hän oli luonteeltaan kiivas ja intohimoisen luomisvoimainen, "byronilainen", joka mielellään käsitteli aiheitaan epäharmonisesti ja vapaamuotoisesti. Hän oli romantikko ja 1800-luvun alkupuolen skandinavististen aatteiden intomielinen kannattaja.


title: Gustaf Lorentz Sommelius

text:
Ensimmäisen Saksan–Tanskan sodan sytyttyä Sommelius ilmoittautui 30. toukokuuta monen muun ruotsalaisen tavoin vapaaehtoisena Tanskan armeijan palvelukseen. Kesäkuun 4. hän ilmoittautui 5. rykmenttiin Alsin kylässä. Seuraavana päivänä rykmentti joutui kovaan taisteluun Dybbölin lähistöllä. Kun joukkojen olisi tullut edetä, ne suojautuivat. Sommelius nousi vallin päälle ja komensi: ""Eteenpäin - Hurr..."" Silloin vihollisen kuula lävisti hänen kaulansa kesken hurraahuudon. Kesäkuun 8. hänet haudattiin Augustenborgin kirkon hautuumaalle.
Sommeliuksen hautakivessä lukee:
""Svensk af Födsel faldt han for Danmark"".


title: Gustaf Lorentz Sommelius

text: Paikalle, jossa Sommeliuksen kaatui, pystytettiin vuonna 1926 muistokivi. Siinä lukee: ""Her faldt svensk frivillig prmlt. G. L. Sommelius ved 5. bataillon d. 5.6.1848.""


title: Gustaf Lorentz Sommelius

text: Sommelius oli itse romantiikan runouden hengen mukainen sankari, joka kuoli ihanteidensa vuoksi. Hän nousi suureen maineeseen, joskin hänen runoutensa ei ehkä yllä korkeimmalle tasolle.


title: Gustaf Lorentz Sommelius

text: Sommeliuksen ainoa tytär, "Mathilda Christina", jäi orvoksi, muutti Suomeen ja meni myöhemmin naimisiin suomalaisen tuomarin, Walfrid Waldenin kanssa. G. L. Sommelius oli kenraali Rudolf Waldenin äidinisä.Sommelius julkaisi teokset salanimillä "Beppo" ja "doktor Dulcamara". Nimimerkit on otettu lordi Byronin runosta "Beppo" ja Gaetano Donizettin oopperasta "Lemmenjuoma".


title: Jääkiekon Continental Cup

text: Continental Cup on kansainvälinen jääkiekkoturnaus eurooppalaisille seurajoukkueille. Turnaus pelattiin ensimmäisen kerran vuonna 1997, kun Euroopan cup lopetettiin. Se oli tarkoitettu joukkueille sellaisista maista, joilla ei ollut edustusta European Hockey Leaguessa. Maiden jääkiekkoliitot valitsivat osallistuvat joukkueet. Lopputurnaus on pelattu vuosina 2005–2007 Unkarin Székesfehérvárissa, mutta vuonna 2008 se pelattiin Riiassa. Vuoden 2009 finaalit pelattiin Ranskan Rouenissa.


title: Jääkiekon Continental Cup

text: Suomalaisjoukkueita turnaukseen on osallistunut kolme. Tampereen Ilves osallistui heti ensimmäisellä kaudella, jolloin lopputurnaus pelattiinkin Tampereella. Ilves saavutti tällöin pronssia. Pistepörssin voitti Ilveksen Vesa Viitakoski tehoin 6 + 0 = 6. Jokerit osallistui turnaukseen kaudella 2002–2003, jolloin se voitti koko kilpailun. Samalla pistepörssin voitti Jokereiden Jukka Voutilainen tehoin 4 + 1 = 5. Kaiken kaikkiaan suomalaiset miehittivät tuolloin pistepörssin neljä ensimmäistä sijaa. Jukurit taas on osallistunut turnaukseen kolmesti ja ollut parhaimmillaan neljäs. Kaudella 2006–2007 Ilves oli jälleen mukana ja sai pronssia.


title: Jääkiekon Continental Cup

text: Sijoitukset


title: Jääkiekon Continental Cup

text:
2001
2002
2003
2008
2011
2012
2013
2014
2016


title: Nokia Eseries

text: Nokia Eseries on Nokian yritysjärjestelmäyksikön (Enterprise Solutions) puhelinvalikoima, jonka ensimmäiset neljä laitetta julkaistiin vuonna 2006. Valikoimaan kuuluu erityisesti yritys- ja työkäyttöön suunnattuja mobiililaitteita. Näistä osa on perinteisiä matkapuhelimia (E50 ja E60) ja osa QWERTY-näppäimistöllä varustettuja puhelimia (E61, E70, E71, E90 ja E7). E50:ä lukuun ottamatta kaikissa näistä on 3G- ja WLAN-yhteydet. WLAN:lla varustettuja malleja voi käyttää lisäksi VoIP-puhelimena. Yhteistä Eseries-laitteille on Symbian-käyttöjärjestelmä ja S60-käyttöliittymä.


title: Spagetti

text: Spagetti on pitkulaista, ohutta pastaa. Sen nimi juontuu italian kielen sanasta "spaghetto", joka merkitsee ohutta nauhanpätkää. Pitkää reikäpastaa kutsutaan myös bugatini- ja zitonepastaksi. Italialainen spagetti valmistetaan yleensä durumvehnästä, mutta sitä voi tehdä muistakin viljalajeista kuten riisistä, kaura- ja ruissekoituksista sekä täysjyvävehnästä. Länsimaissa spagetti on yksi suosituimmista pastan muodoista; Suomessakin se on hyvin suosittu ruokalaji. Spagettia käytetään ennen kaikkea kastikkeiden lisukkeena, mutta sitä voi käyttää myös makaronilaatikkoon ja paistoksiin. Knorrin vuonna 2010 teettämän kyselyn mukaan spagetti ja jauhelihakastike on suomalaisten suosituin arkiruoka.


title: Spagetti

text: Aprillipäivänä 1957 BBC kehitti Spagettipuu-aprillipilan, jossa kerrottiin sveitsiläisten kasvattavan spagettia puussa.


title: Kryptografi

text: Kryptografi on kryptografiaa harjoittava henkilö, joka työkseen tekee uusia salakirjoitusmenetelmiä ja suojaa viestejä salakirjoitukselta. Kryptografin vastakohtana on kryptoanalyytikko, joka pyrkii avaamaan kryptografin salakirjoituksen. Tunnettuja kryptografeja olivat mm. salakirjoituksia kehittänyt Julius Caesar ja Blaise de Vigenère.


title: Harivaara

text: Harivaara on Romppalan naapurikylä Kontiolahden kunnassa, noin 13 kilometrin päästä Kolilta. Harivaaran asutuista taloista suurin osa on asuttuina pelkästään kesällä.


title: Keltaiset kasvot

text: Keltaiset kasvot (engl. "The Adventure of the Yellow Face") on Arthur Conan Doylen kirjoittama Sherlock Holmes -novelli. Se ilmestyi ensimmäistä kertaa "Strand Magazine" -lehdessä helmikuussa 1893 ja sen kuvitti Sidney Paget. 1894 se ilmestyi novellikokoelmassa "The Memoirs of Sherlock Holmes". Ensimmäinen suomennos ”Keltainen naama” ilmestyi jo 1898 Pohjalainen-sanomalehdessä.


title: Keltaiset kasvot

text: "Keltaiset kasvot" on yksi harvoja Holmes-tarinoita, jossa Holmes on ollut väärässä. Novellin lopussa Holmes sanookin Watsonille:


title: Keltaiset kasvot

text: Tarina on harvoja, joissa Sherlock Holmes osittain epäonnistuu. Tarinassa "Keltaiset Kasvot" Holmes tekee väärän johtopäätelmän, vaikkakaan se ei vaikuta ratkaisevasti loppuratkaisuun. Tarinassa erään maaseudulla asuvan miehen naapuriin muuttaa outo perhe, joka vaikuttaa hyvin epäkohteliaalta. Talon ikkunassa mies myös näkee oudot keltaiset kasvot, jotka selvästi kuuluvat ihmiselle, mutteivät näytä ihmisen kasvoilta. Mies alkaa kummeksua, kun hänen vaimonsa alkaa käydä talossa ja kääntyy Sherlock Holmesin puoleen. Holmes päättelee annettujen faktojen perusteella, että talossa asuu vaimon ensimmäinen mies, joka kiristää vaimoa jollain tiedolla. Holmes, mies ja tohtori Watson tunkeutuvat taloon vaimon ollessa siellä ja menevät yläkertaan. Selviää, että talossa asuu vaimon vanha palvelija ja tämän ensimmäisestä avioliitosta syntynyt musta lapsi, joka käyttää keltaista naamiota salatakseen ihonvärinsä naapureilta. Vaimo pelkäsi miehensä hylkäävän tämän ja lapsen, mutta mies otti lapsen syliinsä ja otti tämän samalla perheenjäsenekseen.


title: Keltaiset kasvot

text: Maurice Elvey ohjasi brittiläisen mykkäelokuvaversion "The Yellow Face" 1921. Käsikirjoituksen teki William J. Elliot. Pääosissa olivat Eille Norwood Sherlock Holmesina ja Hubert Willis tohtori Watsonina. Elokuva on kadonnut.


title: Shannonin lentoasema

text: Shannonin lentoasema on Irlannin tasavallan toiseksi vilkkain lentoasema ja koko Irlannin saaren kolmanneksi vilkkain. Shannon sijaitsee Claren kreivikunnassa Irlannin länsipuolella. Useimmin Shannonista lennetään mannertenvälisiä ja Britannian lentoja.


title: Hate Forest

text: Hate Forest oli ukrainalainen black metal -yhtye. Yhtyeen sanoitukset käsittelivät mm. slaavilaista mytologiaa ja runoutta. Hate Forest hajosi vuonna 2005, mutta Roman Saenko (joka soittaa ja laulaa myös Drudkhissa) perusti Blood of Kingun Hate Forestin tilalle.


title: Punatukkaisten säätiö

text: Punatukkaisten säätiö, myös nimillä Punapäiden yhdistys ja Punatukkaisten yhdistys ("The Red-Headed League") on Arthur Conan Doylen kirjoittama Sherlock Holmes -novelli. Se ilmestyi ensimmäistä kertaa Strand Magazine -lehdessä elokuussa 1891 ja sen kuvitti Sidney Paget.


title: Punatukkaisten säätiö

text: Tarina kertoo punatukkaisesta miehestä, joka sai kuulla järjestöstä nimeltä "Punatukkaisten säätiö" apulaiseltaan. Säätiö on suunnattu punatukkaisille, työnä on vain jäljentää Encyclopedia Britannicaa ja palkka on neljä puntaa viikossa. Mies menee ilmoittautumaan jäseneksi ja pääseekin mukaan järjestöön, kunnes eräänä päivänä hänen työhuoneensa oveen on jätetty lappu, jossa kerrotaan säätiön lakkauttamisesta. Mies kääntyy Sherlock Holmesin puoleen, joka saa selville, että koko järjestö oli pelkkää huijausta, jotta miehen kaupasta voitaisiin kaivaa tunneli pankin kellariholviin.


title: Punatukkaisten säätiö

text: Novellissa ilmoitetut päivämäärät eivät täysin vastaa novellissa kulunutta aikaa. Wilson lukee sanomalehti-ilmoituksen 27.4.1890 ja työskentelee kahdeksan viikkoa. Hän saapuu Sherlock Holmesin luo, jolloin tohtori Watson lukee ilmoituksen ja sanoo "Juuri kaksi kuukautta sitten". Wilson siis saapui pyytämään apua kesäkuun loppupäivinä. Samalla Wilson näyttää tiedotteen, jossa ilmoitetaan Säätiön toiminnan loppuvan vasta 9.10.1890 eli reilu kolme kuukautta myöhemmin, joka on ristiriidassa kahden aiemman päiväyksen kanssa. Koska kaksi aiempaa päiväystä ovat loogisia, niin tätä lokakuun päivää on pidettävä kirjoitusvirheenä.


title: Punatukkaisten säätiö

text: Dorothy L. Sayers on analysoinut tämän ristiriidan ja väittää, että päivämäärien on täytynyt olla 4. elokuuta ja 4. lokakuuta.


title: Punatukkaisten säätiö

text: Sherlock Holmesin seikkailut -sarjan 5. jakso "Punatukkaisten seura" (1985) perustuu tähän novelliin. Jakso seuraa muutoin uskollisesti novellia paitsi, että rikoksen on suunnittelut holmesin arkkivihollinen professori Moriarty eikä Clay yksin niin kuin novellissa.


title: Punatukkaisten säätiö

text: CBS Radio Mystery Theater esitti novelliin perustuvan kuunnelman 26.4.1977. Kevin McCarthy esitti siinä Holmesia.


title: Punatukkaisten säätiö

text: Ed McBainin romaanissa "The Heckler" rikollinen käyttää tämän novellin tarinaa hämätäkseen poliisia.


title: Punatukkaisten säätiö

text: Kertomuksesta on ilmestynyt suomennoksia nimillä "Punapäiden yhdistys", "Punatukkaisten yhdistys" ja "Punatukkaisten säätiö":


title: Musiikinteoria

text: Musiikinteoria on oppiaine, joka tutkii musiikin monia elementtejä, kuten musiikin analysoinnin, kuuntelemisen, ymmärryksen ja säveltämisen menetelmiä ja kehitystä. Sitä voidaan pitää musiikkitieteen haarana tai itsenäisenä tutkimusalana, joka on osittain päällekkäinen musiikkitieteen kanssa.


title: Musiikinteoria

text: Suomessa musiikinteoriaa voi opiskella Sibelius-akatemiassa Sävellyksen ja musiikinteorian aineryhmässä. Musiikinteorian pääaineopiskelijoita on noin kaksikymmentä.


title: Musiikinteoria

text: Musiikinteorian osa-alueita ovat muun muassa muoto-oppi, musiikkianalyysi, rytmioppi, sointuoppi, soitinnus, sävellysoppi ja säveloppi.


title: Iljušin Il-96

text: Iljušin Il-96 on neljällä suihkumoottorilla varustettu laajarunkoinen pitkän kantaman venäläinen matkustajalentokone. Se on rungoltaan lyhennetty versio Iljušin Il-86:sta. Muita eroja ovat muun muassa suurempi lentomatka, lasiohjaamo sekä fly-by-wire-ohjausjärjestelmä. Ensilento tapahtui syksyllä 1988. Konetyypistä on olemassa kolme versiota: Il-96-300, Il-96M/T ja Il-96-400.


title: Iljušin Il-96

text: Il-96 on ensimmäinen venäläinen lentokone, joka on mahdollista varustaa länsimaisilla moottoreilla (Pratt & Whitney PW2000).


title: Iljušin Il-96

text: Helmikuussa 2017 Venäjän lentokoneyhtiö Russia’s United Aircraft Corporation ilmoitti tehneensä sopimuksen aloittaaksen uuden version kehittelyn ja ruveta rakentamaan sarjatuotantona uutta 2010-luvun venäläistä laajarunkokoneen modernisoitua versiota. Ensimmäinen lento uudella versiolla on tarkoitus tehdä jo 2019. Il-96-400M on rakennettu Il-96-400T rahtikoneen pohjalta. Sen pituus 9.65 m pidempi kuin nykyisin liikenteessä olevien Il-96-300 matkustajakoneiden. Suunniteltu matkustajamäärä on jopa 390 matkustajaa.


title: Iljušin Il-96

text: Il-96-300 oli ensimmäinen versio, ja se on varustettu Aviadvigatel (Soloviev) PS-90A -suihkumoottoreilla, joiden työntövoima on 157 kN. Koneen suunnittelu aloitettiin 1980-luvun puolessa välissä ja prototyypin ensilento tapahtui 28. syyskuuta 1988. Kaupallisen liikenteen Il-96 aloitti vuonna 1993 Aeroflotilla.


title: Iljušin Il-96

text: Koneen kantama 262 matkustajalla ja täydellä polttoainelastilla on noin 11 000 kilometriä, mikä mahdollistaa välilaskuttomat lennot esimerkiksi Moskovasta Yhdysvaltain länsirannikolle. Konetyyppi on myös käytössä Venäjän presidentti Vladimir Putinin yksityiskoneena.


title: Iljušin Il-96

text: Il-96M on pidennetty versio Il-96-300:sta. Siinä on 10 metriä pidempi runko ja se on 15 tonnia painavampi kuin Il-96-300. Lisäksi konetyyppi on varustettu länsimaisella avioniikalla sekä Pratt & Whitney PW2337 -suihkumoottoreilla. Il-96M julkistettiin vuonna 1993 ja se aloitti kaupallisen liikenteen vuonna 2000.


title: Iljušin Il-96

text: Toisin kuin Il-96-300:aa, Il-96M:ää voidaan lentää kahdella ohjaamohenkilöllä.


title: Iljušin Il-96

text: Il-96T on Il-96M:stä muutettu rahtiversio.


title: Seikan-tunneli

text: Seikan-tunneli ( tai ) on 53,85 kilometriä pitkä rautatietunneli Japanissa, josta 23,3 kilometrin mittainen osuus on merenalainen. Tunneli kulkee Tsugarunsalmen alitse ja yhdistää Aomorin prefektuurin Honshūn saarella Hokkaidōn saareen muodostaen osan Japanin rautateitten Kaikyō-linjaa. Tunneli oli maailman pisin rautatietunneli ennen Gotthardin pohjatunnelin valmistumista Sveitsiin vuonna 2016. Se on jäänyt melko vähälle käytölle halvan ja nopean lentoliikenteen takia.


title: Seikan-tunneli

text: Nimi 青函 (Seikan) on supistus tunnelin läpi kulkevan linjan suurimmista kaupungeista. Ensimmäinen kanji on 青森 (Aomorista) ja toinen 函館 (Hakodatesta).


title: Seikan-tunneli

text: Honshūn ja Hokkaidōn saarien yhdistämistä oli harkittu aina Taishō-kaudelta (1912–1925) lähtien, mutta vakava kartoitus aloitettiin vasta 1946 paluumuuttajien sijoittamista varten Japanin menetettyä merentakaiset alueensa toisen maailmansodan lopuksi. 1954 viisi lauttaa, mukaan lukien Tōya Maru upposi Tsugarunsalmessa taifuunin aikana, jolloin 1 430 matkustajaa menehtyi. Seuraavana vuonna "Nippon kokuyū tetsudō" (JNR) kiirehti tunnelitutkimuksia.


title: Seikan-tunneli

text: Huolta aiheutti myös saarten välisen liikenteen kasvu. Talouden kasvaessa liikennemäärät kaksinkertaistuivat JNR:n operoimalla Seikan-lautalla 4 040 000 matkustajaan vuodessa vuosien 1955 ja 1965 välisenä aikana. Rahtimäärät kasvoivat samana ajanjaksona 1,7-kertaisiksi 6 240 000 tonniin vuodessa. Vuonna 1971 liikenne-ennusteet kuvasivat liikenteen kasvavan suuremmaksi kuin lauttasataman kapasiteetti, joka oli rajoittunut maantieteellisistä syistä. Syyskuussa 1971 päätettiin aloittaa tunnelin rakennustyöt käyttäen Shinkansenille sopivaa poikkileikkausta, koska Shinkansen-verkoston laajentamista suunniteltiin.


title: Seikan-tunneli

text: Rakennustyö vaikeissa geologisissa olosuhteissa oli hankalaa. 24 työntekijää sai surmansa rakennustöiden kuluessa.


title: Seikan-tunneli

text: 27. tammikuuta 1983 Japanin pääministeri Yasuhiro Nakasone painoi kytkintä joka laukaisi pilottitunnelin päättävän räjähteen. Samalla tavoin 10. maaliskuuta 1985 liikenneministeri Tokuo Yamashita avasi symbolisesti päätunnelin.


title: Seikan-tunneli

text: Projektin onnistuminen kuitenkin kyseenalaistettiin. Vuoden 1971 liikennemääräennusteet olivat olleet ylioptimistisia. Sen sijaan, että liikennemäärät olisivat kasvaneet vuoteen 1985 saakka, ne saavuttivat huippunsa 1978, kääntyen sen jälkeen laskuun. Laskun syynä pidettiin Japanin talouden taantumaa ensimmäisen öljykriisin jälkeen 1973 ja lentoliikenteessä tapahtuneita edistysaskeleita sekä pitemmälle kulkevia rahtialuksia.


title: Seikan-tunneli

text: Tunneli avattiin 13. maaliskuuta 1988, kustannusten ollessa 538,4 miljardia jeniä (3,6 miljardia USD).


title: Seikan-tunneli

text: Tunnelin valmistuttua kaikki junarahti Honshūn ja Hokkaidōn välillä käytti tunnelia. Sen sijaan 90 % matkustajista kulkee matkan lentäen – nopeuden ja hinnan vuoksi. Esimerkiksi matka Tokiosta Sapporoon kestää junalla yli 10 h 30 min ja vaatii useita vaihtoja. Lentäen matka kestää 3 h 30 min lentokenttämatkat mukaan lukien. Myös sääntelyn purkaminen ja kilpailu kotimaan lentoliikenteessä on laskenut hintoja Tokio–Sapporo-reitillä, tehden junamatkasta suhteessa kalliimman.


title: Seikan-tunneli

text: Tutkimukset alkoivat 1946, rakennustyöt 1971. Elokuussa 1982 vain vajaa 700 metriä tunnelia oli tekemättä. Ensimmäinen yhteys päitten välillä saavutettiin 1983.


title: Seikan-tunneli

text: Ensimmäiset geologiset tutkimukset suoritettiin vuosien 1946–1963 välisenä aikana ja sisälsivät merenpohjan kairausta, akustisia tutkimuksia, merenalaisia porauksia, pienoissukellusveneen avulla suoritettuja havaintoja sekä seismisiä ja magneettisia tutkimuksia. Paremman käsityksen saamiseksi vaakasuora pilottiporaus suoritettiin sekä huolto- että pilottitunneleissa.


title: Seikan-tunneli

text: Tsugarunsalmessa on itäinen ja läntinen kapeikko, jotka molemmat ovat leveydeltään noin 20 kilometriä. Ensimmäisten tutkimusten mukaan itäinen kapeikko on 200 metriä syvä ja siellä kallioperä on tuliperäistä. Läntinen kapeikko on syvyydeltään 140 metriä ja muodostunut pääasiassa neogeenikauden sedimenttikivilajeista. Läntinen kapeikko todettiin tunnelin rakentamiselle paremmin soveltuvaksi.


title: Seikan-tunneli

text: Tunnelin merenalaisten osien geologinen koostumus on pääasiassa tuliperäistä kiveä, pyroklastista kiveä ja sedimenttikivilajeja myöhäiseltä tertiäärikaudelta.


title: Seikan-tunneli

text: Alue on kerrostunut lähes pystysuoriksi antikliineiksi, joissa nuorimmat kivilajit ovat salmen keskellä, joten niitä kohdattiin tunnelia rakennettaessa viimeisenä. Karkeasti kolmeen osaan jaettuna: Honshūn puoli koostuu tuliperäisistä kivistä (ansesiitti, basaltti jne.); Hokkaidōn puoli koostuu sedimentaarisista kivistä (Tertiäärikauden tuffi, savikivi jne.); keskiosa koostuu Kuromatsunai-kerrostumasta (Tertiäärikauden hiekankaltainen savikivi). Vulkaaniset häiriöt ja murtumat aiheuttivat kallion murskautumista vaikeuttaen tunnelin kaivamista.


title: Seikan-tunneli

text: Tunnelia kaivettiin sekä pohjoisesta että eteläisestä päästä samanaikaisesti. Kuivan maan osuudet hoidettiin perinteisillä kaivausmenetelmillä yhdellä päätunnelilla. 23,3 kilometriä pitkän merenalaisen osuuden osalta kaivettiin kolme läpimitaltaan kasvavaa tunnelia, kokojärjestyksessä; ensimmäinen pilottitunneli, huoltotunneli ja lopuksi päätunneli. Huoltotunneli on yhdistetty päätunneliin yhdystunneleilla 600–1 000 metrin välein. Pilottitunneli toimi huoltotunnelina 5 km:n mittaiselle keskiosalle.


title: Seikan-tunneli

text: Tsugarunsalmen alla tunnelinporauskoneen käyttö lopetettiin vajaan kahden kilometrin kuluttua kivilaatujen vaihtelevuuden takia ja kehittyneen injektoinnin vaatiman tunnelin pään pääsyn vaikeuksien takia. Jatkossa kaivumenetelminä olivat räjäytykset dynamiitilla ja mekaaninen kaivu.


title: Seikan-tunneli

text: Mitchitsugu Iguman raportti vuodelta 2002 kertoi merenalaiselta osalta seuraavasti: ""tunnelin rakenteet näyttävät säilyneen hyvässä kunnossa"". Sisäänvuotavan veden määrä on pienentynyt ajan mittaan, vaikkakin se ""lisääntyy suurien maanjäristysten jälkeen"".


title: Seikan-tunneli

text: Tällä hetkellä kaksoistunnelin läpi on laskettu vain yksiraiteinen rata, mutta Hokkaidō Shinkansen -projektiin (rakennus aloitettiin 2005) sisältyy pariradan laskeminen ja tunnelin liittäminen Shinkansen-verkkoon, jolloin Shinkansen-junat voivat kulkea tunnelin läpi Hakodateen (vuonna 2015) ja lopulta Sapporoon. Tunnelissa on 52 km jatkuvaa hitsattua kiskoa.


title: Seikan-tunneli

text: Tunnelissa on kaksi merenalaista rautatieasemaa: Tappi-Kaitei ja Yoshioka-Kaitei. Nämä asemat ovat hätäpoistumisteitä. Tulipalon tai muun onnettomuuden tapahtuessa asemat tarjoavat vastaavaa turvallisuutta kuin lyhyempi tunneli. Asemille sijoitettujen pakotunnelien tehokkuus perustuu poistoilmapuhaltimiin jotka vievät savun pois, televisiokameroihin joiden avulla ohjataan matkustajat turvaan, lämpöön reagoiviin paloilmaisinjärjestelmiin ja sprinklereihin.


title: Seikan-tunneli

text: Aiemmin kummallakin asemalla oli museo joka kertoi tunnelin historiasta ja toiminnasta ja joihin pääsi vierailemaan erikseen järjestetyillä kiertoajeluilla. Nykyisin vain Tappi-Kaitein museo on jäljellä, Yoshioka-Kaitei purettiin 16. maaliskuuta 2006 Hokkaidō-Shinkansen valmistelujen vuoksi. Nämä asemat olivat maailman ensimmäiset meren alle rakennetut asemat.


title: Gerda Ryti

text: Gerda Paula Ryti (o.s. Serlachius, 11. lokakuuta 1886 Viipuri – 8. syyskuuta 1984 Helsinki) oli Suomen tasavallan presidenttinä 1940–1944 toimineen Risto Rytin puoliso.


title: Gerda Ryti

text: Gerda Serlachiuksen vanhemmat olivat oikeusosaston senaattori ja korkeimman oikeuden jäsen Julian Serlachius ja Paula Emilia Söderhjelm. Hän kuului isänsä puolelta Serlachiusten sukuun ja äitinsä puolelta Söderhjelmin alkujaan ruotsalaiseen aatelissukuun; äidinäidin suku von Bienenstamm oli baltiansaksalaista aatelia.


title: Gerda Ryti

text: Gerda kävi ruotsinkielisen tyttökoulun ja lähti 1907 Dresdeniin Saksaan täydentämään piano-opintojaan, minkä ohella hän opiskeli saksaa, taidehistoriaa ja kirjallisuutta Dresdenin yliopistossa. Vuosina 1911 ja 1913 hän opiskeli englantia Lontoossa. Hänellä olikin myöhemmin monipuolinen kielitaito. Kun hänen veljensä Eric J. Serlachius vuonna 1914 perusti lakitoimiston yhdessä Risto Rytin kanssa, Gerda palkattiin sinne konttoristiksi. Hän rakastui pian veljensä yhtiökumppaniin, ja heidät vihittiin tammikuussa 1916. Samana vuonna hän lopetti konttoristin työt. Ryteille syntyi kolme lasta: Karl Johan Henrik (1916–2002), Niilo Erik (1919–1997) ja Eva Paula Margareta (1922–2009). Molemmista pojista tuli professoreita.


title: Gerda Ryti

text: Ryti oli tunnettu tyylikkäänä ja vastuuntuntevana naisena, joka raskaina sotavuosina tuki esimerkillisesti aviomiestään ja koko Suomea. Hän oli myös tunnettu uskonnollisesta ja hiljaisesta luonteestaan. Sota-aikana hän piti useita kansalaisille osoitettuja radiopuheita, joista tunnetuin lienee Kannaksen ratkaisutaisteluiden aikana 16. heinäkuuta 1944 puolen päivän aikaan esitetty vetoomus koko kansalle yhtyä rukoukseen isänmaan puolesta. Radiopuhetta edeltäneestä kellonsoitosta juontaa edelleen jatkuva tapa, jossa Yleisradio soittaa päivittäin radiossa kello 12 Turun tuomiokirkon kellonsoittoa.


title: Gerda Ryti

text: Sylvi Kekkosen kuoltua vuonna 1974 Rytistä tuli ainoa elossa ollut tasavallan presidentin puoliso vuoteen 1982 asti. Hän kuoli vuonna 1984 lähes 98-vuotiaana oltuaan leskenä 28 vuotta.


title: Gerda Ryti

text: Gerda Ryti oli sattumalta paikalla todistamassa kahta merkittävää suomalaista murhatapausta: Suomen rikkaimpana miehenä tunnetun liikemies Alfred Kordelinin murhaa Mommilassa marraskuussa 1917 ja sisäministeri Heikki Ritavuoren murhaa Helsingin Töölössä vuonna 1922. Hän oli miehensä mukana paikalla myös presidentti Kyösti Kallion kuollessa Helsingin rautatieasemalla joulukuussa 1940.


title: Gerda Ryti

text: Gerda Ryti oli 1930-luvulta alkaen vakaumuksellinen spiritualisti. Hänellä oli oman uskomuksensa mukaan myös selväkuuloisuuden lahja, ja hän oli jossain vaiheessa päivittäin puheyhteydessä henkioppaansa kanssa.


title: Wałbrzych

text:
Wałbrzych [ˈvau̯bʐɨx] () on kaupunki Lounais-Puolassa, Ala-Sleesian voivodikunnassa, noin 75 km Wrocławista lounaaseen.
Vuonna 2015 siellä oli 116 691 asukasta. Wałbrzych on puolalaistettu väännös saksankielisestä metsälinnaa tarkoittavasta sanasta. Kaupungin historia alkaa 1100-luvulta. 1900-luvulla sinne rakennettiin suuret lasi- ja posliinitehtaat. Kaupunki välttyi toisen maailmansodan tuhoilta, joten siellä on enemmän historiallisia rakennuksia kuin monissa muissa samankokoisissa Puolan kaupungeissa.


title: Włocławek

text: Włocławek [vwɔt͡sˈwavɛk] () on kaupunki Puolassa Kujavia-Pommerin voivodikunnassa, Veikseljoen varrella, 140 kilometriä Varsovasta luoteeseen. Vuonna 2009 siellä oli 117 785 asukasta.


title: Włocławek

text: Alueella on ollut asutusta yli kolmentuhannen vuoden ajan. Vanhin asutus kuului Luzatian kulttuurin piiriin. Pomeranialainen kulttuuri korvasi sen 500 vuotta myöhemmin. Keskiajalla, vuodesta 1123, samassa paikassa toimi piispanistuin. Paikkaa kutsuttiin tällöin nimellä "Wlodzislaw", sittemmin nimellä "Wloclaw" (). Kaupunkioikeudet se sai viimeistään vuonna 1265. 1300-luku oli alueella saksalaisen ritarikunnan mahtiaikaa, ja kaupunki kärsi tuhoja ritarien hyökkäyksissä. Rauha palautui 1460-luvun rauhansopimuksissa Puolan voimistuttua. Tästä alkoi kaupungin kukoistusaika, jota kesti parisataa vuotta. Kolmikymmenvuotinen sota aiheutti alueella suurta tuhoa, ja sen jälkeen vaihtui kaupungin nimi: Włocław muuttui muotoon Włocławek. Uusi kukoistuskausi alkoi 1700-luvun puolimaissa. Puolan jaot johtivat siihen, että alue liitettiin Venäjän keisarikuntaan. Tällä oli toisaalta piristävä vaikutus talouselämään. 1800-luvulla kaupunkiin perustettiin paperi- ja selluloosatehdas, ja erityisesti saksalaiset teollisuusmiehet kehittivät useita muitakin teollisuudenaloja.


title: Włocławek

text: Kommunismin kaudella vuodesta 1945 teollisuus oli paikkakunnan keskeinen elinkeino. Vuonna 1969 valmistunut pato vähensi Veikselin tulvimisongelmaa. Kommunismin kauden päättyminen oli Puolassa kivulias prosessi, jossa 1980-luvulta alkaen oli mukana Solidaarisuus-ammattijärjestö. Kommunismin vastustajana tunnettu pappi Jerzy Popiełuszko murhattiin Włocławekin padolla vuonna 1984, ja se sai aikaan voimakkaan vastareaktion.


title: Włocławek

text: Włocławek on perinteinen teollisuuskaupunki, jossa (vuodesta 2012 alkaen) toimii investointeja houkutteleva teollisuus- ja teknologiakeskus.


title: Włocławek

text: Puolalainen petrokemian yritys Orlen omistaa Włocławekissa toimivan Anwil S. A. -yrityksen, joka valmistaa typpeä, lannoitteita ja PVC-muovia. Sillä on yli 1 200 työntekijää. Vuodesta 1969 Włocławekissa on ollut vesivoimalaitos ja pato, joka säätelee Veikselin korkeutta. Se on suunnitellun seitsemän padon järjestelmän ainoa toteutettu laitos.


title: Włocławek

text: Kaupungin rakennuskanta on monenkirjava. Siinä sekoittuvat vanhasta teollisuuskaudesta kertovat tiilitalot ja kommunismin ajan suoraviivainen arkkitehtuuri uusiin, viime vuosikymmenten rakennuksiin. Pääkaduilla on eri-ikäisiä, usein kaksikerroksisia liikerakennuksia. 1970-luvulla poistettiin asuntopulaa rakentamalla kymmeniä 12-kerroksisia asuintaloja, joissa kussakin on parisataa asuntoa. Näitä on kaupungin eri puolilla pieninä ryhminä. Veikselin pohjoispuolen kukkula on arvostettu omakotitalojen alue.


title: Włocławek

text: Kaupungin koripallojoukkue pelaa sponsorinsa mukaan nimellä "Anwil Wloclawek". Se on sijoittunut useina vuosina mitaleille Puolan mestaruusliigassa (Tauron Basket Liga).


title: Jaakobin luuarkku

text: Jaakobin luuarkku on vuonna 2002 Israelista löydetty arkeologinen löytö, jota on pidetty todisteena Jeesuksen historiallisuudesta. Luuarkku esitettiin Jeesuksen veljen Jaakobin arkkuna. Luuarkun kylkeen oli kaiverrettu teksti, joka kuului suomeksi ""Jaakob, Joosefin poika, Jeesuksen veli"". Joidenkin mielestä kaiverruksen loppuosa "Jeesuksen veli" on nykyaikana tehty väärennös, mutta itse arkku on aito arkeologinen löydös. Jerusalemissa käytävä oikeudenkäynti väitetyn loppuosan väärennöksen suhteen on kesken (helmikuussa 2007). Israelin antiikkivirasto on tuominnut raportissaan luuarkun loppuosan väärennöksi, mutta ei selventänyt menetelmiään ja antanut sitä muiden tutkittavaksi.


title: Zabrze

text: Zabrze (Sleesian: "Zobrze"; vuosina 1915–1945 ) on kaupunki Etelä-Puolassa Sleesian voivodikunnassa. Vuonna 2009 siellä oli 188 122 asukasta. Zabrze oli pitkään preussilaisen ja saksalaisen vallan alla. Se oli merkittävä kaivoskaupunki 1800-luvun lopusta alkaen. Saksalaiset nimesivät kaupungin Hindenburgiksi 1915 kenraalimarsalkka Paul von Hindenburgin kunniaksi. Vuonna 1945, kun kaupunki liitettiin taas Puolaan, se palautettiin vanhalle puolankieliselle nimelleen.


title: Zabrze

text: Kaupungin jalkapallojoukkue Górnik Zabrze voitti Puolan mestaruuden 14 kertaa vuosien 1957 ja 1986 välillä. Vuonna 1970 se pelasi UEFA cupin finaalissa.


title: Antiikin kulttuuri

text: Antiikin kulttuuria käsitellään seuraavissa artikkeleissa:


Eero Raittinen ja kansainväliset seikkailijat on Eero Raittisen studioalbumi.


title: Astrofaes

text: Astrofaes on ukrainalainen black metal -yhtye, joka perustettiin vuonna 1996 Harkovassa. Astrofaesin laulaja-kitaristi Thurios soittaa myös Drudkhissa sekä Hate Forestissa. Nokturnal Mortumista ja Lucifugumista tutut Saturious ja Munruthel ovat toimineet yhtyeessä sessiomuusikkoina mm. koskettimien ja rumpujen osilta.


title: Astrofaes

text: Heti Astrofaesin perustamisesta lähtien yhtye on toiminut hyvin tuotteliaana - vuosien 1996 ja 1997 välille mahtuu kaksi demoa ("Ad Infinitum" ja "The Attraction: Heavens and Earth (live)") ja yksi kokopitkäksikin luokiteltu levy (edellisen demon tyyliin nimetty "The Attraction: Heavens and Earth"). Huolimatta levy-yhtiöiden hankintaongelmista on Astrofaes julkaissut vuoteen 2006 mennessä kahdeksan eri julkaisua.


title: Astrofaes

text: Aivan kuin moni muukin ukrainalainen black metal -yhtye, käsittelee myös Astrofaesin sanoitukset pääosin slaavilaista mytologiaa, musiikin luodessa enemmänkin tunnelmallista tyyliä aggressiivisen annin sijaan.


title: Astrofaes

text: Astrofaes-nimisellä metallimusiikin arvostelusivulla ei ole tekemistä itse yhtyeen kanssa.


title: Urkusinfonia

text: Urkusinfonia on ranskalaisten urkuri-säveltäjien, pääasiassa Charles-Marie Widorin ja Louis Viernen kehittämä erityisesti Cavaillé-Coll-urkujen mahdollisuuksia hyödyntävä sävellysmuoto. Kun kysymyksessä on sävellys yhdelle soittimelle, niin nimike sonaatti olisi oikeaoppisempi, mutta koska urut toimivat orkesterina, niin nimike sinfonia on myös perusteltavissa. Urkusinfonia ja urkusonaatti ovatkin monesti synonyymeja.


title: Urkusinfonia

text: Camille Saint-Saënsin sinfonia nro 3 ("Urkusinfonia") on luonteeltaan orkesteriteos, jossa urkuja käytetään tietynlaisen sointivärin luovana orkesterin soittimena.


title: Urkusinfonia

text: Johann Sebastian Bach kirjoitti useita ei-liturgisia "Preludi (tai Fantasia tai Toccata) ja Fuuga" - tyyppisiä kappaleita, joista monet olivat tarkoitetut uusien urkujen vastaanottotarkastukseen. Suuret Preludit ja Fuugat (C-duuri, c-molli, Es-duuri, e-molli ja h-molli) sekä Doorinen Toccata ja Fuuga ovat täydellä syyllä kaksiosaisia urkusinfonioita.


title: Urkusinfonia

text: Felix Mendelssohnin kuusi sonaattia uruille ovat muodoltaan epäyhtenäisiä ja luonteeltaan enemmänkin muistiinkirjoitettuja improvisaatioita. Musiikillisen materiaalinsa ne ottavat osittain koraaliteemoista.


title: Urkusinfonia

text: Franz Lisztin fantasia ja fuuga Giacomo Meyerbeerin oopperaan "Le Prophète" sisältyvästä koraalista "Ad nos, ad salutarem undan" laajentaa muotoa preludin ja fuugan välisellä adagiolla. Samaan kategoriaan kuuluu Lisztin oppilaan Julius Reubken "Der 94ste Psalm – Sonate für die Orgel".


title: Urkusinfonia

text: César Franckin "Grande pièce symphonique" otti esikuvakseen Ludwig van Beethovenin yhdeksännen sinfonian erikoispiirteen - tärkeimpien teemojen muistelun finaalin johdannossa. Kappale ei ole perinteistä kirkkomusiikkia vaan muistuttaa Franckin ainoata orkesterille kirjoittamaa sinfoniaa d-molli.


title: Urkusinfonia

text:
Alexandre Guilmant kirjoitti kahdeksan sonaattia uruille. Ensimmäisen sonaatin tekstuurin hän kirjoitti myös orkesterille ja nimesi sen sinfoniaksi. Vastaavasti orkesterille kirjoittamansa kahdeksannen urkusonaatin hän nimesi sinfoniaksi järjestysnumerolla toinen. Seitsemännen sonaatin vaihtoehtoinen nimi on sarja.
Widor kirjoitti kahdeksan numeroitua urkusinfoniaa sekä numeroimattomat urkuteokset Goottilainen sinfonia, Romaaninen sinfonia ja Latinalainen sarja. Järjestysnumeron kasvaessa sinfonia jatkuvasti hakee muotoaan. Laajennetusta Preludi ja Fuuga -muodosta se lähestyy sonaattimuotoista sinfoniaa, laajenee lähes yli-inhimillisiin mittoihin ja saa lopuksi täyttymyksen varsin omaperäisessä Romaanisesa sinfoniassa.
Louis Vierne oli sekä Franckin että Widorin oppilas ja omaksui eräitä heidän käytäntöjään, mutta säveltäjänä kulki omia teitään. Hän kirjoitti kuusi numeroitua urkusinfoniaa.


title: Ricardo

text: Ricardo on eräissä lähinnä romaanisissa kielissä Rikhard-nimen vastine. Ricardo tarkoittaa muun muassa seuraavia henkilöitä:


title: Ohjauspyörä

text: Ohjauspyörä eli ratti on auton tai muun ajoneuvon hallintalaite, jota käytetään ajosuunnan säätämiseen, ohjaamiseen.


title: Ohjauspyörä

text: Ohjauspyörään kuuluu keskiö, josta se kiinnittyy ohjausakseliin ja puolat, jotka yhdistävät ohjauskehän itse keskiöön. Puolien avulla välitetään voima keskiöön. Nykyaikaisessa autossa ohjauspyörän keskiö sisältää turvatyynyn ja äänimerkin käyttökytkimen. Useissa automalleissa radion ja vakionopeudensäätimen käyttökytkimet sijaitsevat ratissa, jolloin puhutaan monitoimiohjauspyörästä. Kilpa- ja ralliautoissa sekä uusissa henkilöautomalleissa käytetyssä kaksoiskytkinvaihteistossa vaihteen vaihtamiseen tarkoitetut kytkimet voivat sijaita ohjauspyörän yhteydessä. Vanhoissa automalleissa vaihdelaatikon vaihteenvalitsin saattoi sijaita ohjauspyörän yhteydessä, jolloin puhuttiin rattivaihteesta.


title: Awash

text: Awash on joki Etiopiassa. Sen lähteet sijaitsevat Warqe-vuoren eteläpuolella hieman länteen Addis Abebasta. Awash virtaa ensin etelään kiertäen Addis Abeban, ja jälkeen uoma kulkee ensin itään ja lopulta koilliseen. Joki ohittaa matkallaan Awashin kansallispuiston ennen kuin päätyy Afarin syvänköön. Siellä Awash laskee vetensä Abhejärveen, joka sijaitsee Djiboutin rajalla noin sadan kilometrin päässä Tadjouranlahdesta.


title: Awash

text: Noin 1 200 km pitkä Awash on keskiosassaan runsas joki. Kuivana kautena se on noin 60 metriä leveä 1,2 metriä syvä, mutta sadekautena se on jopa 20 metriä ylitse matalan veden rajan. Awash tulvii tällöin runsaan kilometrin verran kummallekin rannalle.


title: Awash

text: Awash on historiallisesti merkittävä joki. Se jakoi Etiopian 1500-luvun lopulla kahteen osaan: kristittyjen asuttamaan pohjoiseen ja muslimien etelään. Lisäksi Awashin keskijuoksun laakso on merkittävä palentologinen kohde. Sieltä on löytynyt useita varhaisten ihmisapinoiden fossiileja. Merktityksensä ansiosta Awashin alajuoksun laakso on valittu myös Unescon maailmanperintöluetteloon.


title: Awash

text: Vuonna 1960 valmistui 75 kilometriä Addis Abebasta Kokan pato, ja siitä tuli alueen tärkein vesivoiman lähde. Syntynyt tekojärvi Gelilajärvi on noin 180 neliökilometrin laajuinen. Sekä järveä että patoa uhkaa kasvava sedimentaatio.


title: Hammaste

text: Hammaste on postimerkkien välissä oleva rei'itys, joka mahdollistaa postimerkkien irrottamisen toisistaan repimällä siten, että merkit irtoavat siististi toisistaan.


title: Hammaste

text: Hammasteita voi olla eri kokoisia riippuen siitä, kuinka isoja ja kuinka tiheässä reiät ovat. Jos hammaste on sama niin merkin pysty- kuin vaakasivuilla, ilmoitetaan hammastetiheys yhdellä luvulla. Jos hammaste eroaa pysty- ja vaakasivuilla, ilmoitetaan hammastetiheys kahdella luvulla (esimerkiksi 14 1/4 : 14 3/4). Ensimmäinen luku on vaakasivu ja toinen pystysivu.


title: Hammaste

text: Hammasteita voidaan mitata hammastemittarilla. Hammasteen aikaansaavaa rei’itystä kutsutaan kirjapainotermillä "perforointi".


title: Jamie Langenbrunner

text: Jamie Langenbrunner (s. 24. heinäkuuta 1975 Duluth, Minnesota) on yhdysvaltalainen uransa lopettanut jääkiekkoilija ja kaksinkertainen Stanley Cup -voittaja, jonka pelipaikka on oikea laitahyökkääjä. Juniorina hän teki minnesotalaisen Cloquet High School -joukkueen riveissä 27 ottelussa peräti 89 pistettä. Tulokaskaudellaan NHL:ssä 1996–1997 hän sai kokoon 39 pistettä. Langenbrunnerin yhden kauden piste-ennätys NHL:ssä on 69 pistettä kaudelta 2008–2009. Hän oli tärkeässä osassa Devilsin voittaessa Stanley Cupin kaudella 2003, Langenbrunner voitti kyseisellä kaudella pudotuspelien pistepörssin. Langenbrunner on ollut urallaan New Jersey Devilsin kapteeni, ja hänet valittiin Yhdysvaltain joukkueen kapteeniksi Vancouverin olympialaisiin 2010. Langenbrunner edusti Yhdysvaltoja olympiatasolla myös vuonna 1998.


title: Reanimation

text: Reanimation on Linkin Parkin ensimmäinen remix-albumi, joka julkaistiin 30. heinäkuuta 2002. Sen sisältämät kappaleet ovat uudelleenmiksauksia muista yhtyeen kappaleista, joista suurin osa on edelliseltä albumilta "Hybrid Theorylta". Tyyliltään musiikki on hip hop -vaikutteisempaa kuin mitä alkuperäisten kappaleiden tyyli on.


title: Reanimation

text: "Reanimationia" myytiin platinalevyyn oikeuttava määrä Yhdysvalloissa. Miksaukset ovat eri henkilöiden tekemiä ja ne poikkeavat varsin paljon alkuperäisistä kappaleista. Niissä on enemmän räppäystä ja yksityiskohtia. Lisäksi osasta kappaleita laulaja Chester Benningtonin osuuksia on leikattu tai ne on jätetty kokonaan pois. Singlenä julkaistiin albumin kappale ”Pts.Of.Athrty” (miksaus kappaleesta "Points of Authority").


title: Aristide Cavaillé-Coll

text: Aristide Cavaillé-Coll (4. helmikuuta 1811 – 13. lokakuuta 1899) oli ranskalainen urkujenrakentaja.


title: Aristide Cavaillé-Coll

text: Ranskan merkittävimmän urkujenrakentajan isoisä Jean-Pierre Cavaillé syntyi vuonna 1743 ja avioitui 1767 espanjalaisen Marie-Françoise Collin kanssa. Liitosta syntyi Toulousessa vuonna 1771 Dominique-Hyacinthe. Espanjalaisen tavan mukaan pojan sukunimeksi tuli Cavaillé-Coll. Dominique avioitui Jeanne Autardin kanssa ja asettui Montpellier’hen. Avioliitosta syntyivät pojat Vincent 1808 ja Aristide 1811.


title: Aristide Cavaillé-Coll

text: Aristide Cavaillé-Coll siirtyi 1833 Gioacchino Rossinin ehdotuksesta Pariisiin ja rakensi isänsä ja veljensä kanssa lähes 500 urut pääasiassa Ranskaan, mutta myös Belgiaan, Alankomaihin ja muualle. Tunnetuimpia sijaintipakkoja ovat Pariisin Notre-Dame, Saint-Sulpice, Sainte-Clotilde, Église de la Madeleine ja La Trinité. Urkureina toimineet romantiikan ajan säveltäjät Louis Vierne, Charles-Marie Widor, César Franck, Camille Saint-Saëns ja Alexandre Guilmant sekä uudemman ajan säveltäjät Jehan Alain ja Olivier Messiaen ynnä monet muut ovat säveltäneet erityisesti Cavaillé-Coll-uruille.


title: Aristide Cavaillé-Coll

text: Cavaillé-Coll huomasi, että käytettäessä suurempaa ilmanpainetta, jota hänen äänikertansa tarvitsivat, koskettimen painaminen tuli lähes ylivoimaiseksi useampien äänikertojen ollessa kytkettynä. Englantilainen Charles Barker oli keksinyt pneumaattisen vahvistimen, niin sanotun Barker-koneen, joka käytti ilmanpainetta venttiilin avaamiseen. Cavaillé-Coll paransi tätä usealla tavalla.


title: Aristide Cavaillé-Coll

text: Cavaillé-Coll-uruissa äänikerrat on jaettu ryhmiin. "Jeux de fond" sisältää oktaaviäänikertoja jalkaluvuiltaan 32, 16, 8, 4, 2 ja näiden avulla sadaan neutraali perusrekisteröinti. "Jeux de combinaison" sisältää kvinttiäänikertoja kuten 5 1/3 ja 2 2/3, terssiäänikertoja kuten 3 1/5 sekä kertaavia kuoroäänikertoja. Näitä ei periaatteessa käytetä yksinään, vaan ne yhdistetään eli kombinoidaan perusäänikertoihin, jolloin saadaan plenosointi. Ranskalaisten urkujen kertaavat kuorot (Fourniture) ovat yleensä matalampia ja vähäkuoroisempia kuin vastaavien saksalaisten. "Anches" tarkoittaa kieliäänikertoja, ja ne jäljittelevät orkesterin klarinetteja, fagotteja, trumpetteja ja pasuunoita. Niitä voidaan käyttää sellaisenaan sooloäänikertoina tai yhdistää antamaan plenolle täyteläisyyttä. Cavaillé-Collin uruissa urkuri voi kytkeä päälle tai pois kokonaisen ryhmän yhdellä napinpainalluksella.


title: Aristide Cavaillé-Coll

text: Pariisin Notre-Damen katedraalin urut 1868 Cavaillé-Collin tekemän uudistuksen jälkeen.


title: Aristide Cavaillé-Coll

text: Cavaillé-Coll sisällytti useat Clicquot’n vuoden 1788 dispositioon kuuluneet äänikerrat (sellaisenaan) tai [uudistettuna].


title: Aristide Cavaillé-Coll

text: Jo ennen Pariisiin siirtymistään nuori Aristide paransi sirkkelisahan ja sai mainion uusia ulottuvuuksia avaavan työkalun pienten puukappaleiden valmistukseen. Hän pystyi nyt kehittelemään vuonna 1832 keksimäänsä urkuharmonin edeltäjää, joka tunnetaan nimellä "Poikilorgue". Näillä kahdella keksinnöllään hän saavutti rahoittajien luottamuksen.


title: Aristide Cavaillé-Coll

text: Cavaillé-Coll & Convers -yhtiön kohtalona oli kadota vuoden 1929 pörssiromahduksen maininkeihin. Vuonna 1928 valmistuneeseen uuteen Mäntän kirkkoon ennätettiin kuitenkin toimittaa Suomen oloissa ainutlaatuiset urut.


title: Awashin kansallispuisto

text: Awashin kansallispuisto sijaitsee Etiopiassa Afarin alueen eteläosassa 225 kilometriä itään pääkaupunki Addis Abebasta. Kansallispuiston eteläraja seuraa Awash-jokea ja se käsittää 752 neliökilometriä akasiametsiä ja ruohomaata. Addis Abeban ja Etiopian toiseksi suurimman kaupungin Dire Dawan yhdistävä valtatie halkaisee puiston eteläiseen Illala Sahan tasankoon ja pohjoiseen Kudun laaksoon.


title: Awashin kansallispuisto

text: Awashin kansallispuisto perustettiin vuonna 1966, ja se on Etiopian vanhin kansallispuisto. Päätös perustamisesta hyväksyttiin lopullisesti vasta kolme vuotta myöhemmin.


title: Awashin kansallispuisto

text: Puiston villieläimiin kuuluvat itäafrikanbeisa, soemmerringingaselli, dikdik, sekä pikku- ja isokudu. Alueella elää myös yli 400 lintulajia. Kudun laaksossa kasvaa palmulehtoja, joiden keskellä on kuumia lähteitä.


title: Kitakieleke

text: Kitakieleke (lat. "uvula") on kudoksesta muodostunut pitkulainen elin, joka roikkuu kurkun yllä kiinni pehmeässä suulaessa. Kitakielekkeen merkitystä ei tarkkaan tunneta, mutta sillä on tärkeä tehtävä ihmisen puheen muodostuksessa.


title: Kitakieleke

text: Kitakieleke on yksi monista paikoista, joihin voi ottaa lävistyksen. Kitakielekelävistys on kuitenkin lävistyksistä vaarallisimpia mm. turvotuksen ja tukehtumisvaaran vuoksi.


title: Afarin syvänkö

text: Afarin syvänkö on syvänköalue Itä-Afrikassa. Se ulottuu Eritrean, Etiopian ja Djiboutin alueelle.


title: Afarin syvänkö

text: Syvänkö on syntynyt maapallon kivikehän kolmen laatan reunakohtaan. Aiemmin toisistaan irtautuniden Arabian ja Afrikan laattojen lisäksi syvängön syntyyn on vaikuttanut Afrikan laatasta erkanevan Itä-Afrikan liike. Afarin syvänkö muodostaa osan laajempaa Isoa hautavajoamaa.


title: Afarin syvänkö

text: Afarin syvängössä sijaitsee Afrikan mantereen matalin kohta: Assaljärvi (-155 metriä). Alue on yksi maailman lämpimimpiä seutuja ympäri vuoden, sillä lämpötila vaihtelee sadekauden 25 celsiusasteen ja kuivan kauden 48 celsiusasteen välillä.


title: Afarin syvänkö

text: Afar ja etenkin Awash-joen alajuoksun laakso on kuuluisa varhaisten ihmisapinoiden jäännöksistä. Täältä löydettiin muun muassa Lucy-nimen saanut "Australopithecus afarensis" -lajin luuranko.


title: Aarre Karén

text: Aarre Einari Karén (s. 29. marraskuuta 1932 Tokio, Japani) on suomalainen näyttelijä, joka on esiintynyt teatterissa, elokuvissa ja televisiosarjoissa. Karén näytteli ensimmäisen ison elokuvaroolinsa Maunu Kurkvaaran ohjaamassa "Kujanjuoksussa". Karénin elokuvaura on 45 vuoden mittainen, jonka aikana hän on esiintynyt mm. monissa Spede Pasasen Uuno Turhapuro -elokuvissa. Karén nähtiin vuonna 2006 elokuvassa "Laitakaupungin valot", jonka on ohjannut Aki Kaurismäki.


title: Aarre Karén

text: Elokuvien lisäksi Karén on ääninäytellyt aktiivisesti useissa animaatioissa. Hänen tunnetuin roolinsa on Kani "Nalle Puh" -piirretyissä, jonka lisäksi Karén on dubannut mm. Jokeria "Batman" -animaatioissa, Abraham Simpsonia "The Simpsons Moviessa" ja Akvavixtixia "Asterxissa". Hän on ääninäytellyt myös kotimaisissa animaatioissa, kuten Joulupukki ja noitarumpu, Röllin sydän, Niko – Lentäjän poika, Niko 2 - lentäjäveljekset ja Eetu ja Konna.


title: Aarre Karén

text: Karénin vanhemmat olivat Suomen Luterilaisen evankeliumiyhdistyksen pitkäaikaisia lähetystyöntekijöitä Japanissa. Helsingin Sanomien mukaan Karénilla on veli, rovasti Aulis Karén (1931–2013) ja sisar Mirjam Ramberg (o.s. Karén, 1925–2013). Karénin tyttärentytär on näyttelijä Linnea Skog.


title: Risto Ahonen (kolumnisti)

text: Risto Ahonen (s. 1949) on Keski-Suomesta, Jämsästä syntyisin oleva viestintäsuunnittelija, kirjailija, ja kriitikko. Hän on kirjoittanut vuodesta 1995 alkaen kolumneja sanomalehti Keskisuomalaiseen.


title: Risto Ahonen (kolumnisti)

text: Risto Ahonen on mukana Suomen lähikoulut -yhdistyksen toiminnassa, jonka nimissä kerättiin 22 000 nimen adressi eduskunnan sivistysvaliokunnalle 2005.


title: Risto Ahonen (kolumnisti)

text: Risto Ahonen valittiin vuoden 2014 Jämsän Äijäksi. Valinta suoritetaan paikallislehti Jämsän Seudun järjestämällä avoimella äänestyksellä.


title: Abhejärvi

text: Abhejärvi on suolajärvi Etiopian ja Djiboutin rajalla. Se on 340 neliökilometrin suuruinen. Alasta 230 neliökilometriä on Etiopiassa ja 110 neliökilometriä Djiboutissa. Järvi sijaitsee Afarin syvängön keskeisellä kohdalla, jossa kolme maankuoren palasta kohtaavat.


title: Abhejärvi

text: Se kuuluu järviketjuun, johon kuuluu viisi pienempää järveä. Se on sisäisessä valuma-alueessa, jossa oli aikoinaan suurempi järvi. Awash on merkittävin Abhejärveen laskevista joista. Se laskee järven luoteiseen kulmaan. Awashin vettä on alettu 1900-luvulla käyttää entistä enemmän keinokasteluun, minkä takia järven pinta-ala on noin kaksi kolmasosaa siitä, mitä se oli 1940-luvun lopulla. Pienenemisen seurauksena järven lounaisosassa on noin 115 neliökilometrin laajuiset suolatasangot.


title: Abhejärvi

text: Järvi tunnetaan jopa 50 metrin korkeuteen kohoavista kalkkikivipiipuistaan, jotka toimivat myös höyryn poistoaukkoina. Järven luoteisrannalla puolestaan on 1 069 metrin korkeuteen kohoava Dama Alé -tulivuori.


title: Abhejärvi

text: Abhejärven rannoilla asuu nomadinen afarikansa. Järvi on myös vesilinnuille. Pikkuflamingoja siellä on arvioitu elävän noin 100 000 yksilöä.


title: Pekka Hannula

text: Pekka Hannula (s. 31. elokuuta 1961 Helsinki) on espoolainen taidegraafikko ja kuvataiteilija. Hän on Simo Hannulan poika.


title: Pekka Hannula

text: Pekka Hannula on Suomen taidegraafikkojen jäsen. Hän on tehnyt surrealistissävytteistä etsausviivaan perustuvaa grafiikkaa. Viime vuosina Hannula on työskentellyt myös konstruktivististen paperikollaasien parissa. Vuonna 2004 Pekka ja Simo Hannulalla oli yhteisnäyttely Hämeenlinnan taidemuseossa.


title: Pekka Hannula

text: Hannula on kiinnostunut myös kuvataiteilijan toimeentulon parantamiseen liittyvistä kysymyksistä ja vuorovaikutuksesta taiteen tilaajan ja tekijän välillä. Hän on kehittänyt ajatusta tilaustöistä siten, että sekä tilaaja että taiteilija voivat olla tyytyväisiä lopputulokseen.


title: Pekka Hannula

text: Hannula on myös taiteilijayrittäjyyden puolestapuhuja ja aktiivinen mielipidekirjoittaja.


title: Vanha holvikirkko (albumi)

text: 20 suosikkia – Vanha holvikirkko on Eero Raittisen kokoelma-albumi.


title: Tadjouranlahti

text: Tadjouranlahti on Intian valtameren lahti Djiboutin rannikolla Itä-Afrikassa Adeninlahden länsikärjessä. Tadjouranlahti on suullaan noin 56 kilometriä leveä ja 80 kilometriä pitkä. Lahden syvyys lähellä sen keskustaa on 1 082 metriä ja keskimäärin 50 metriä lähempänä rannikkoa. Lahden rannikko on karu ja kuiva ja sitä asuttavat lähinnä paimentolaiset. Alueen ainoat merkittävät asutuskeskukset ovat Djibouti, Tadjoura ja Obock, joista vain Djiboutissa on merkittävä satama.


title: Yōko Maki

text: Yōko Maki (aik. Yōko Fuke, s. 11. heinäkuuta 1981) on manga-sarjakuvataiteilija, joka tunnetaan parhaiten Aishiteruze Babystä, mutta hänen luomuksiinsa kuuluvat myös Atashi wa Bambi, Sora sora, Starblacks, Taranta Ranta, Koi o hajimeru bokutachi ni ja Kareki ni koi wo Sakasemasu. Maki omistaa koiran ja pitää pyöräilystä. Hän kertoo suosikkiharrastuksensa olevan saippuakuplien puhaltaminen.


title: Helmiä ja sikoja

text: Helmiä ja sikoja on vuonna 2003 ensi-iltansa saanut suomalainen komediaelokuva, jonka on ohjannut ja käsikirjoittanut Perttu Leppä. Elokuvan pääosissa esiintyvät Mikko Leppilampi, Unto Helo, Jimi Pääkallo, Timo Lavikainen, Amanda Pilke ja Laura Birn. Muissa rooleissa ovat muun muassa Outi Mäenpää, Risto Salmi, Antti Virmavirta, Tomi Salmela, Martti Suosalo ja Taneli Mäkelä.


title: Helmiä ja sikoja

text: Elokuvan alkuperäinen ikäraja Suomessa oli K-15, mutta uudelleentarkastettuna se pudotettiin nykyiselleen (K-11). Elokuva voitti vuonna 2004 kaksi Jussi-palkintoa: paras miespääosa (Mikko Leppilampi) ja paras naissivuosa (Outi Mäenpää). Lisäksi elokuva oli ehdolla sarjoissa paras elokuva, paras naissivuosa (Laura Birn) ja paras kuvaus.


title: Helmiä ja sikoja

text: Hirvosen veljesten, Läden, Timon, Ruhon ja Pojun, elämä keskittyy enimmäkseen pimeän viinan ja pikkusuolaisten kauppaamiseen ja saksalaisten poliisisarjojen katsomiseen. Epäonnisen viinan salakuljetusmatkan jälkeen poikien isä joutuu vankilaan. Hirvosten isän vastuu velasta rikollisfirmalle siirtyy pojille, ja firman jäsenet Sika ja Limppu vaativat suurta rahasummaa heiltä.


title: Helmiä ja sikoja

text: Pojat saavat yllättäen uuden perheenjäsenen, kun heidän pikkusiskonsa Saara muuttaa heidän luokseen. Pian selviää, että Saaralla on upea lauluääni, ja pojat keksivät ilmoittaa tytön lasten laulukilpailuun. Tyttöä valmentamaan palkataan entinen tenavatähti, nykyinen kapakkaruusu, Laura. Saara selviytyy kilpailuun, jossa palkintona ovat auto ja suuri rahasumma. Hirvosten äiti on kuitenkin esteenä, sillä hän myös vaatii voittorahoja itselleen. Kesken esityksensä Saara pyörtyy lavalle. Seuraa kaaos, jota hyväksi käyttäen laaditun juonen mukaan pojat varastavat palkintorahat. Pojat livahtavat paikalta ja postittavat osan rahoista Sialle ja Limpulle.


title: Helmiä ja sikoja

text: Elokuva suuntautuu suureksi osaksi Joensuussa sijaitsevaan Rantakylään.


title: Sisu (täsmennyssivu)

text: Sisu voi tarkoittaa seuraavia asioita:Tekniikka


title: Sisu (täsmennyssivu)

text: Urheiluseura


title: Sisu (täsmennyssivu)

text: Muut


title: Admiral Graf Spee

text: Admiral Graf Spee oli Saksan laivaston Deutschland-luokan taskutaistelulaiva, joka valmistui 6. tammikuuta 1936 ja upposi 17. joulukuuta 1939 miehistönsä upottamana Montevideon sataman edustalla.


title: Admiral Graf Spee

text: Alus nimettiin kreivi Maximilian von Speen mukaan ja oli toinen saksalainen alus, joka oli saanut tuon nimen (ensimmäinen oli ensimmäisen maailmansodan lopulla peruutettu Mackensen-luokan taisteluristeilijä "SMS Graf Spee").


title: Admiral Graf Spee

text: Saksan puolustusministeriö hyväksyi 23. elokuuta 1932 kolmannen Deutschland-luokan aluksen valmistamisen. "Panzerschiffe C:n" eli "Erzats Braunschweigin" köli laskettiin 1. lokakuuta Reichsmarinewerft Wilhelmshavenin luiskalla 2. Aluksen valmistusmateriaaleja oli koottu välittömästi "Admiral Scheerin" 1. huhtikuuta 1933 tapahtuneen vesillelaskun jälkeen luiskalle 1. "Admiral Graf Speeksi" nimetty alus laskettiin vesille 30. kesäkuuta 1934. Tilaisuudessa amiraali Raeder piti puheen ja kasteessa aluksen kummina oli amiraali Von Speen tytär kreivitär Huberta von Spee. Alus otettiin palvelukseen 6. tammikuuta 1936 ensimmäisenä päällikkönään Conrad Patzig.


title: Admiral Graf Spee

text: Tavanomaisten koeajojen ja miehistön koulutuksen jälkeen alus liitettiin laivastoon 9. huhtikuuta 1936. Alus oli laivaston lippulaivana Kielin laivastonäyttelyssä 29. toukokuuta, jolloin Adolf Hitler julkisti uuden laivastomuistomerkin Laboessa.


title: Admiral Graf Spee

text: Alus oli 6.-26. kesäkuuta kompassin kalibroinnissa ja tykistön koeammunnoissa Kanariansaarilla.


title: Admiral Graf Spee

text: Espanjan sisällissodassa "Admiral Graf Spee" oli kolmasti Espanjan rannikolla valvomassa kansainvälisiä sopimuksia. Ensimmäisen kerran alus oli Espanjan rannikolla 20. elokuuta - 9. lokakuuta 1936, minkä jälkeen se oli huollossa Deutsche Werken telakalla 9. lokakuuta 1936 – 11. helmikuuta 1937.. Toisen matkansa alus teki 13. joulukuuta 1936 - 14. helmikuuta 1937 ja kolmannen 2. maaliskuuta - 6. toukokuuta 1937. Kolmannen matkan jälkeen alus edusti Saksaa Yrjö VI:n kruunajaisten yhteydessä järjestetyssä Spitheadin laivastokatselmuksessa 15.-22. toukokuuta.


title: Admiral Graf Spee

text: Alus lähti 23. kesäkuuta Kielistä neljännelle matkalleen Espanjan rannikolle, mistä se palasi Kieliin 7. elokuuta. Syksyn merisotaharjoituksissa alus oli laivaston lippulaivana. Harjoitusten aikana alus teki 18. syyskuuta alkaneen kolmipäiväisen vierailun Visbyhyn ja 1. joulukuuta alkaneen kaksipäiväisen vierailun Kristiansandiin Norjaan. Aluksen päällikkyyden oli 2. lokakuuta vastaanottanut Walter Warzecha.


title: Admiral Graf Spee

text: Viidennelle ja viimeiselle matkalleen Espanjan rannikolle alus lähti 7. helmikuuta 1938 Kielistä, jonne se palasi 18. helmikuuta. Alus vieraili Norjan vuonoissa 29. kesäkuuta - 9. heinäkuuta ja se oli Kielissä 22. elokuuta osallistuen "Prinz Eugenin" vesillelaskutilaisuuteen, jossa olivat myös Hitler ja Unkarin valtionhoitaja amiraali Horthy.


title: Admiral Graf Spee

text: Alus osallistui lippulaivana syksyn merisotaharjoituksiin. Alus oli modernisoitavana, jolloin kuusi 8,8 senttimetrin ilmatorjuntatykkiä korvattiin 10,5 senttimetrin ilmatorjuntatykeillä. Lisäksi alukselle asennettiin FMG G(gO) eli FUMO 22 -tutka etäisyysmittariksi maston kärkeen. Aluksen sillan kummallakin puolella olleet valonheitinhyllyt korvattiin yhdellä sillan etuosaan valmistetulla hyllyllä.


title: Admiral Graf Spee

text: Telakalta vapauduttuaan alus purjehti Atlantilla 6.-23. lokakuuta ja 10.-24. marraskuuta, jolloin se vieraili Tangerissa, Vigossa ja Portugaletessa, joista viimeisessä aluksen päällikkönä oli 1. marraskuuta tehtävän vastaanottanut kommodori Hans Langsdorff.


title: Admiral Graf Spee

text: Aluksen kotisatamana oli 1. tammikuuta 1939 alkaen Wilhelmshaven. Alus oli 22.-24. maaliskuuta laivaston lippulaivana Memelissä, kun alue liitettiin Saksaan. Huhtikuussa laivaston komentaja amiraali Boehm nosti lippunsa aluksella laivaston lähtiessä Atlantille merisotaharjoitukseen, johon osallistuivat kaikki Deutschland-luokan alukset ja "Gneisenau" sekä lukuisa joukko muita pienempiä aluksia. Alus oli 29.-31. toukokuuta Hampurissa vastaanottamassa Espanjasta palaavaa Legion Condoria..


title: Admiral Graf Spee

text: "Admiral Graf Spee" lähti 21. elokuuta 1939 Wilhelmshavenista varustettuna kauppamerenkulun torjuntaan Etelä-Atlantille odottamaan toimintaohjeita. Aluksen emälaiva "Altmark" oli lähtenyt jo 9. elokuuta kohti Yhdysvaltoja, josta sen oli tarkoitus ostaa polttoöljyä alusten polttoaineeksi. Alus sai tankkinsa täyteen Port Arthurissa Texasissa ja kohtasi "Admiral Graf Speen" Brasilian rannikolla 22. elokuuta. "Altmark" tankkasi taskutaistelulaivan kaikkiaan yhdeksän kertaa muun muassa 28. elokuuta, 13. ja 20. syyskuuta, kerran marraskuussa ja 6. joulukuuta, joka oli samalla alusten viimeinen kohtaaminen.


title: Admiral Graf Spee

text: Langsdorff sai 26. syyskuuta käskyn upottaa kohtaamansa vihollismaiden kauppalaivat, joista ensimmäisen liverpoolilaisen Booth Steamship Companyn rahtialuksen "Clementin" (5 051 brt) alus upotti 30. syyskuuta Brasilian rannikolla ().


title: Admiral Graf Spee

text: 5. lokakuuta "Graf Spee" valtasi brittiläisen rahtilaiva "Newton Beachin" ja otti sen miehistön vangiksi. Myöhemmin se upotti vielä kolme brittien alusta ("Ashlea", "Huntsman" ja "Trevanion" ) ennen siirtymistään Intian valtamerelle.


title: Admiral Graf Spee

text: Intian valtamerellä "Graf Spee" upotti marraskuun aikana ainoastaan yhden aluksen, joten Langsdorff päätti palata Atlantille. "Admiral Graf Spee" sai 6. joulukuuta täydennyksiä "Altmarkilta", jonne samalla siirrettiin 167 vangittua brittimerimiestä. "Admiral Graf Speen" joulukuussa upottamia aluksia:


title: Admiral Graf Spee

text:
Aluksen 2. joulukuuta upottama "Doric Star" kerkesi lähettämään viestin, jonka mukaan se oli joutunut taskutaistelulaivan hyökkäyksen kohteeksi. Alus kohtasi 13. joulukuuta Britannian kuninkaallisen laivaston raskaan risteilijän "HMS Exeterin" ja kevyet risteilijät "HMS Ajaxin" ja "HMNZS Achillesin" La Plata -joen suulla. Seuranneessa taistelussa "Admiral Graf Spee" vaurioitti pahoin "HMS Exeteriä", mutta kärsi itsekin vaurioita ja menetti 36 miestä kaatuneina ja 59 haavoittuneina. Brittien vetäydyttyä taistelusta "Admiral Graf Spee" suuntasi Uruguayn pääkaupunkiin Montevideoon korjattavaksi. Langsdorffille annettiin puolueettomuussäädösten vuoksi vain kolme vuorokautta aikaa korjata alus, joten hän päätti upottaa laivansa, sillä aika ei olisi riittänyt korjauksiin, jotka hän arveli pakollisiksi, jos olisi haluttu laivan pääsevän takaisin Saksaan.
Sataman ulkopuolella odotti aluksi kaksi, myöhemmin kolme, englantilaista risteilijää. Saksalaiset saatiin kuitenkin uskomaan, että siellä oli lisäksi taistelulaiva ja lentotukialus. "Admiral Graf Spee" räjäytettiin sataman edustalle 17. joulukuuta ja Hans Langsdorff teki itsemurhan 20. joulukuuta.


title: John Young (astronautti)

text: John Watts Young (24. syyskuuta 1930 San Francisco, Kalifornia – 5. tammikuuta 2018 Houston, Texas) oli eräs Yhdysvaltojen avaruushistorian kokeneimpia astronautteja. Hän vietti urallaan yhteensä 835 tuntia avaruudessa.


title: John Young (astronautti)

text: John Young syntyi San Franciscossa mutta vietti lapsuutensa Orlandossa Floridassa. Hän kävi Orlandon High Schoolia jonka jälkeen siirtyi opiskelemaan Georgia Institute of Technology yliopistoon. Sieltä valmistuttuaan vuonna 1952 hän palveli laivastossa jossa oli USS Laws (DD-558) hävittäjällä ja otti osaa Korean sotaan. Laivastosta hänet siirrettiin lentokoulutukseen jonka jälkeen hänet siirrettiin Strike Fighter Squadron 103 ilmailuyksikköön jossa oli 4 vuotta. Hän valmistui laivaston testipilokoulusta vuonna 1959 ja palveli sen jälkeen Naval Air Test Centerissä kolme vuotta.


title: John Young (astronautti)

text: Young liittyi NASAan vuonna 1962. Hän osallistui 1960-luvulla Gemini 3 ja Gemini 10 -avaruuslentoihin sekä myöhemmin avaruussukkulalentoihin ja oli näin ainoa astronautti joka lensi näillä kaikilla kolmella. Vuoden 1969 Apollo 10 -lennolla hän oli komentomoduulin pilottina. Vuonna 1972 hän johti Apollo 16 -kuulentoa ja sai 21. huhtikuuta 1972 tilaisuuden astua yhdeksäntenä ihmisenä kuun pinnalle.


title: John Young (astronautti)

text: 1980-luvulla Youngin astronauttiura sai jatkoa kahdella avaruussukkulalennolla, vuosina 1981 ja 1983. Hän jäi eläkkeelle NASAsta vuonna 2004, 74 vuoden ikäisenä. Hänen uransa oli kesti 42 vuotta.


title: Katalonian jalkapallomaajoukkue

text: Katalonian jalkapallomaajoukkue () edustaa Espanjaan kuuluvaa Kataloniaa jalkapallon maaotteluissa.


title: Katalonian jalkapallomaajoukkue

text: Koska Katalonia ei ole Fifan tai Uefan jäsen, joukkue ei voi osallistua niiden alaisiin kilpailuihin kuten MM- tai EM-kilpailuihin. Useat katalonialaiset pelaajat ovat tämän vuoksi edustaneet arvokilpailuissa Espanjaa. Katalonian maajoukkue on pelannut vuodesta 1912 lähtien ystävyysotteluita muita maajoukkueita vastaan.


title: Katalonian jalkapallomaajoukkue

text: Vuosina 2009–2013 joukkuetta valmensi alankomaalainen Johan Cruijff, joka itsekin pelasi joukkueessa kaksi ottelua 1970-luvulla edustaessaan Barcelonaa.


title: Katalonian jalkapallomaajoukkue

text: Joulukuun 2014 Baskimaa-otteluun valitut pelaajat:


title: Yorktown

text: Yorktown tarkoittaa seuraavia asioita:


title: Etsaus

text: Etsaus eli viivasyövytys on taidegrafiikan syväpainomenetelmä, jossa haluttu kuva syövytetään hapon avulla painolaattaan. Painolaatta, joka on tavallisesti kuparia, sinkkiä tai terästä, päällystetään ensin haponkestävällä vahamaisella pohjustusaineella. Seuraavaksi haluttu kuva piirretään pohjustusaineeseen raaputtamalla sitä pois laatan pinnasta niistä kohdista, joihin viivojen halutaan syntyvän. Tämän jälkeen laatta pohjustusaineineen upotetaan happoon. Tällöin happo pääsee tunkeutumaan pohjustusaineeseen raaputetuista urista itse painolaattaan, syövyttäen sitä ainoastaan urien kohdalta. Syövyttämisen jälkeen painolaatta puhdistetaan kokonaan pohjustusaineesta, jolloin laatassa näkyy halutun painokuvan negatiivi. Seuraavassa vaiheessa laatalle levitetään painoväri ja laatta puhdistetaan, niin että väriä jää vain hapon syövyttämiin uriin. Lopuksi levystä otetaan vedos eli sitä puristetaan painoprässissä suurella voimalla paperia vasten, jolloin paperi painuu painovärin kyllästämiin hapon syövyttämiin uriin. Kun prässi avataan, painolaatalla ollut kuva on siirtynyt paperiin.


title: Etsaus

text: Etsaus on alun perin kehitetty metalliseppien parissa viimeistään keskiajalla, mutta tekniikka saattaa olla tätä vanhempi. Keskiajalla etsausta käytettiin muun muassa haarniskoiden koristelemiseen. Etsauksen käytön kuvien paperille painamiseen uskotaan olevan augsburgilaisen Daniel Hopferin (n. 1470–1536) keksintö. Ensimmäinen päivätty vedos on vuodelta 1513, tekijänä Urs Graf. Painokuvia oli tehty ennen etsauksen keksimistä metallikaiverruksina, mutta etsaus oli paljon helpompi tekniikka, sillä se ei edellyttänyt varsinaista metallintyöstötaitoa. Näin ollen etsaus alkoi 1500-luvulta alkaen yleistyä suuritöisemmän kaivertamisen kustannuksella. Tekniikka on kulkenut kehittyen läpi vuosisatojen ja säilynyt elinvoimaisena nykyaikaan asti. Tunnetuimpia etsauksen taitajia ovat Rembrandt ja Piranesi.


title: Operaatio Fortitude

text: Operaatio Fortitude oli toisessa maailmansodassa liittoutuneiden harhautusoperaatio, jolla oli tarkoitus suojata Normandian maihinnousu.


title: Operaatio Fortitude

text: Operaatio koostui kahdesta harhautussuunnitelmasta. Fortitude Northin tarkoituksena oli saada saksalaiset uskomaan, että hyökkäys tehtäisiin Norjaan ja Fortitude South taas oli valesuunnitelma hyökkäyksestä Pas-de-Calais’hen, joka oli kaikkein sopivin ja todennäköisin maihinnousukohde Ranskassa.


title: Operaatio Fortitude

text: Fortitude Northia varten luotiin kuvitteellinen yksikkö, brittien 4. armeija. Väärää radioliikennettä lähetettiin runsaasti saksalaisten kaapattavaksi ja tiedotusvälineille annettiin lausuntoja. Brittiläiset diplomaatit alkoivat myös tiedustella puolueettomalta Ruotsilta mahdollisuuksia muun muassa lentää tiedustelulentoja ja tehdä lentokoneilla hätälaskuja. Pyynnöt tehtiin ainoastaan, jotta saksalaiset saisivat tietoja niistä.


title: Operaatio Fortitude

text: Kokonainen kuvitteellinen Yhdysvaltain 1. armeijaryhmä luotiin valerakennuksineen, varusteineen ja väärennettyine radioliikenteineen. Kenraaliluutnantti George S. Patton jopa mainittiin armeijaryhmän komentajana ja Eisenhower passittikin hänet eteläiseen Englantiin muka johtamaan maihinnousua. Saksalaiset olettivat myös, että Patton johtaisi maihinnousua, olihan hän liittoutuneiden parhaimpia miehiä. Saksalaiset olivat luonnollisesti innokkaita löytämään paikan, johon maihinnousu tulisi ja olivat luoneet laajan vakoiluverkoston eteläiseen Englantiin. Valitettavasti jokainen näistä agenteista oli liittoutuneiden vangitsema, ja heidän nimissään lähetettiin viestejä, että hyökkäys kohdistuisi todennäköisesti Pas-de-Calais’hen.


title: Operaatio Fortitude

text: Kenraaliluutnantti George S. Pattonin komentamaan Yhdysvaltain 1. armeijaryhmän armeijoihin ja armeijakuntiin kuului kuvitteellisesti yksitoista divisioonaa. Niitä edustivat Kaakkois-Englannissa valelentokoneet, puhallettavat valepanssarivaunut, 250 valemaihinnousualusta ja valeyksiköiden aitoihin maalatut tunnukset. Kahden valejoukko-osaston vale-esikunnat pitivät yllä radioliikenettä hämätäkseen olevansa oikeita. Kokonaisuuteen kuului vielä katalonialainen kaksoisagentti Juan Pujol, jonka koodinimi oli Garbo, ja jonka tehtävänä oli kuvata kahdenkymmenenseitsemän salaisen asiamiehen verkosto Saksan Madridin-tiedusteluasemalle. Kuukausia ennen Normandiaan tehvävää maihinnousua verkosto lähetti viisisataa väärää sanomaa vakuuttaakseen saksalaiset siitä, että maihinnousu tehdään Pas-de-Calais’hen. Juan Pujolin lisäksi muita keskeisiä Double Cross -komitean asiamiehiä olivat Dušan Popov ja Roman Garby-Czerniawski.


title: Operaatio Fortitude

text: Eteläisen Fortituden suunnitelma Ironsidessa, että kaksi viikkoa Pas-de-Calais’hen tehtävän maihinnousun jälkeen Yhdysvalloista suoraan ja Azoreilta tehtäisiin Länsi-Ranskaan toinen maihinnousu. Tämän tarkoituksena oli estää saksalaisia siirtämästä 11. Ps.D:aa Bordeauxin seudulta ensimmäisen maihinnousun alueelle Pohjois-Ranskaan. Koodinimeltään Bronx-niminen asiamies lähetti viestin, jonka mukaan maihinnousu tapahtuu 15. kesäkuuta 1944 Biskajanlahdella.


title: Operaatio Fortitude

text: Samaan aikaan yöllä 6. kesäkuuta 1944 Normandian maihinnousun kanssa tehtiin "valemaihinnousu" Le Havren ja Dieppen väliselle rannikkokaistalle Normandian ja Calais'n välillä. Käytännössä brittien parhaat pommituslaivueet pudottivat kuuden tunnin ajan alumiinisilppua sekuntikellojen avulla siten, että saksalaisten tutkat näyttivät suuren laivaston lähestyvän Cap d'Antiferia. Saksalaiset rannikkopatterit ryhtyivät tutkan ohjaamana tulittamaan lähestyvää saattuetta, jota päivän valjettua ei kuitenkaan näkynyt missään.


title: Operaatio Fortitude

text: Jotta harhautus pysyisi yllä mahdollisimman kauan, sitä jatkettiin Normandian taistelujen jo alettua tekemällä häirintähyökkäyksiä tutka-asemia ja muita kohteita vastaan Pas-de-Calais’ssa. Harhautussuunnitelman ansiosta saksalaiset odottivat maihinnousua Pas-de-Calais’n vielä elokuussa ja olettivat, että hyökkäys Normandiaan on vain harhautus.


title: Macintosh Classic

text: Macintosh Classic (työnimet "XO" ja "Civic") on Apple Computerin 15. lokakuuta 1990 julkaisema, Macintosh-tietokoneiden sarjaan kuuluva henkilökohtainen tietokone. Se oli ensimmäinen Macintosh, jonka sai alle tuhannella dollarilla. 40 Mt:n kiintolevyllä varustettu Macintosh Classic maksoi 1500 dollaria, kiintolevytön versio 1000 dollaria. Classicissa tietokoneen näyttö ja keskusyksikkö on muiden Compact Macintosh -mallien tapaan pakattu yksiin kuoriin. Edullista tietokonetta hankittiin paljon oppilaitoskäyttöön. Koulut saivat Macintosh Classic -tietokoneita myös erilaisten kehittämishankkeiden mukana.


title: Macintosh Classic

text: Macintosh Classic muistuttaa paljon vuonna 1987 julkaistua Macintosh SE -tietokonetta. 9"-näyttö periytyy suoraan Macintosh 128K -mallista. SE:stä poiketen Classicissa ei ole sijaa laajennuskorteille, lukuun ottamatta SIMM-muistikampoja tukevalla piirilevyllä päivitettävää keskusmuistia. Laitteen mukana toimitettiin System 6.0.7 -käyttöjärjestelmä, jonka saattoi päivittää aina System 7.5.5 :een saakka. Macintosh Classicissa on erikoisominaisuus; painamalla käynnistyksen yhteydessä Komento+Optio+X+O kone käynnistyy ROM-muistille tallennettuun Systemin ja Finderin erityisversioon.Macintosh Classic oli viimeinen 8 megahertsin suorittimella varustettu Macintosh. Huolimatta jo julkaisuhetkenään vanhentuneesta suorittimestaan, se sai laajalti suosiota.


title: Tilaustaide

text: Tilaustaide tarkoittaa taidetta joka on tehty tilauksesta tiettyä tilaa tai käyttötarkoitusta varten.


title: Tilaustaide

text: Perinteisesti tilauksesta tehty teos kuvataiteessa on ollut muotokuva tai julkinen teos, esimerkiksi veistos. Tilaustyöt ovat yleinen käytäntö musiikin säveltämisessä. Tutkimuksessa taas katsotaan, että tilaustutkimukset tulee erottaa vapaasta tieteestä, koska tilaajan olemassaolo vaikuttaa vähintäänkin kysymyksenasetteluun ja sitä myötä lopputulokseen. Kuvataiteessa tilauksiin ei suhtauduta yhtä jyrkästi. Esimerkiksi Wäinö Aaltosen museo kertoo erikoistapauksissa hankkivansa kokoelmiinsa taidetta taiteilijalta tai ryhmältä tilaustaiteena. Tavallisesti he ostavat taidetta näyttelyistä tai suoraan taiteilijoilta.


title: Tilaustaide

text:
Prosenttiperiaate on viime vuosina ajankohtaistanut tilaustaiteen tyyppistä käytäntöä. Periaatteella tarkoitetaan sitä, että julkisen rakennuksen kustannuksista noin yksi prosentti varataan taiteeseen.
Muutamissa kunnissa, kuten Oulussa ja Salossa onkin julkisten rakennushankkeitten yhteydessä käytetty 1-2 prosenttia rakennuskustannuksista taidehankintoihin.


title: Tilaustaide

text:
Aina 1800-luvulle asti suuri osa taiteesta tehtiin periaatteessa tilaustyönä.
Myöhemmin muun muassa sosialistisessa realismissa tilauksesta työskentely oli tavallista. Neuvostoliitossa luotiin Fordistisen mallin mukainen taiteen tuotantojärjestelmä, jossa taiteilija työskenteli tuotantojohtajien ja ideologien tilauksesta valtion hyväksi.


title: Tilaustaide

text: Kuten monet muut, Rubens työskenteli enimmäkseen tilausten perusteella. Maria de' Medici tilasi häneltä vuonna 1621 kaksikymmentäviisi suurikokoista maalausta Luxemburgin palatsiin Pariisiin. Rubens maalasi teoksia kaksi vuotta. Maalauksista kaksikymmentäyksi kuvaa Maria de' Medicin saavutuksia. Loput maalauksista ovat hänen ja hänen vanhempiensa muotokuvia.


title: Tilaustaide

text:
Pääosin tilauksen mukaan työskentelyllä on kuitenkin positiivinen sävy kuvataiteessa. Tilaajat ja mesenaatit, kuten Medicit renessanssin aikaan ovat mahdollistaneet monien merkittävien taideteosten olemassaolon. Rembrandtin maalauksen Yövartio tilaajina pidetään kapteeni Frans Banning Cocqia ja hänen kaartilaisiaan. Maalaus tilattiin ripustettaviksi vasta valmistuneen Kloveniersdoeleniin eli Musketöörien kokoussaliin Amsterdamiin.
Rembrandt sai maksuksi 1 600 guldenia, mikä oli siihen aikaan suuri summa. Jokainen kuvassa mukana oleva tilaaja maksoi sata guldenia. Samoihin aikoihin tilattiin eri taiteilijoilta sotilaista seitsemän vastaavanlaista maalausta, joista tämä oli yksi.


title: Tilaustaide

text: Muotokuvataiteessa tilaustyöskentely on nykyisinkin suorastaan peruskäytäntö. Muotokuvien maalaaminen on myös ollut tärkeä osa monien taiteilijoiden, kuten Akseli Gallen-Kallelan, toimeentuloa.


title: Gol Transportes Aéreosin lento 1907

text: Gol Transportes Aéreosin lento 1907 (PR-GTD) oli 29. syyskuuta 2006 Boeing 737-800 SFP -matkustajakoneella lennetty, brasilialaisen Manauksen kaupungista alkanut reittilento. Lentokone katosi tutkasta perjantaina kesken matkan Brasilian Keskilännessä Mato Grosson alueella. Matkustajakone törmäsi ilmassa Embraer Legacy 600 -malliseen liikesuihkukoneeseen, jota sen ensimmäinen omistaja, yhdysvaltalainen ExcelAire, oli juuri siirtämässä Yhdysvaltoihin. 30. syyskuuta 2006 Brasilian ilmavoimat paikallisti turmapaikan . Lennonjohto määräsi Legacylle sen lentosuunnitelmasta poikkeavan lentokorkeuden, jonka lentäjät pitivät törmäykseen saakka. Lentosuunnitelmassa korkeus oli oikein, mutta lennonjohdon määräämä korkeus vei Legacyn vastaantulevan liikenteen korkeudelle sen käyttämällä ilmaliikenneväylällä. Törmäyksessä 737:n vasen siipi ja korkeusvakain vaurioituivat. Suuri osa koneen vasemmasta siivestä irtosi, ja kone syöksyi maahan. Legacy pystyi laskeutumaan ilman lisävahinkoja sotilaslentokentälle, jossa koneessa olleet pidätettiin. Ennen törmäystä kummankaan koneen lentäjät eivät saaneet koneensa törmäyksenestojärjestelmältä varoitusta törmäysvaarasta, koska Legacyn törmäyksenestojärjestelmä oli lakannut toimimasta jo tuntia ennen törmäystä. Myös Legacyn tutkavastain oli lakannut toimimasta, mutta lentäjät eivät olleet huomanneet näytössä ollutta varoitustekstiä, eikä järjestelmä varoittanut lentäjiä millään muulla tavalla. Lennonjohdon ja Legacyn välisessä yhteydenpidossa oli katkoksia. Lennonjohdolla oli käytössään uusi lennonjohtojärjestelmä, joka ei varoittanut tutkavastaimen menetyksestä ja siirtymisestä ensiötutkan mittaaman lentokorkeuden esittämiseen. Tutkinta paljasti puutteita myös lennonjohtajien työoloissa sekä koulutuksessa. Turman jälkeen lennonjohtajat alkoivat noudattaa sääntöjä tarkasti, jolloin Brasilian lennoista pahimmillaan 40 prosenttia myöhästyi vähintään tunnin.


title: Gol Transportes Aéreosin lento 1907

text: Gol Transportes Aéreos on vuonna 2001 perustettu halpalentoyhtiö, joka on kasvattanut suosiotaan nopeasti. Kadonnut kone oli otettu käyttöön hiljattain, ja sillä oli lennetty vain 234 tuntia.


title: U2 (täsmennyssivu)

text: U2 voi tarkoittaa ainakin seuraavia asioita:


title: Macintosh Color Classic

text: Macintosh Color Classic on Apple Computerin 10. helmikuuta 1993 julkaisema tietokone. Se oli Compact Macintosh -tietokonesarjan ensimmäinen värinäytöllä varustettu malli. Color Classic vastaa teknisiltä ominaisuuksiltaan Macintosh LC II -tietokonetta, mutta siinä on 10" Sony Trinitron -näyttö, joka löytyy samasta kotelosta koneen keskusyksikön kanssa. Konetta myytiin myöhemmin myös nimellä Performa 250.


title: Macintosh Color Classic

text: Yksinkertaisesti muotoiltu, kompakti Macintosh Color Classic muistutti luonteeltaan ensimmäisiä Macintosheja. Helposti avattavaan koteloon pakattu laite oli suorituskyvyltään keskinkertainen, mutta sen päivittäminen oli helppoa ja malli saavutti suosiota harrastajien keskuudessa. Macintosh LC II:n emolevy sisälsi vanhentuneen, 16-bittisen väylän ja tuki siten vain 16-bittisiä PDS-kortteja.Macintosh Color Classic käynnistettiin ja sammutettiin käyttämällä näppäimistössä olevaa virtanäppäintä.


title: Akcent

text: Akcent on romanialainen pop- ja eurodancemusiikkia esittävä yhden henkilön projekti. Alun perin se oli yhtye, jonka muodostivat laulajat Adrian Sînă, Sorin Ștefan Brotnei, Mihai Gruia ja Corneliu Ulici. Nykyisin Sînă on Akcentin ainut jäsen.


title: Akcent

text: Yhtye perustettiin vuonna 1999. Tuolloin Akcent oli kaksijäseninen yhtye, jonka jäsenet olivat laulajat Adrian Sînă ja Ramona Barta. Kaksijäsenisenä yhtye julkaisi vain esikoisalbuminsa, myöhemmillä levyillä yhtye on ollut nelihenkinen. Toisen levyn julkaisusta lähtien mukana olivat Sînă, Brotnei, Gruia ja Marius Nedelcu, joka kuitenkin erosi yhtyeestä vuonna 2008 siirtyäkseen soolouralle. Ulici tuli mukaan hänen tilalleen. Kansainvälisen läpimurtonsa yhtye teki vuonna 2006 useissa Euroopan maissa julkaistun "French Kiss With Kylie" -albumin avulla.


title: Akcent

text: Akcent oli jo aiemmin julkaissut vuosina 1999-2005 viisi albumia romanian kielellä. Ensimmäinen kansainvälisesti julkaistu albumi "French Kiss With Kylie", jossa oli uusien laulujen lisäksi myös yhtyeen vanhempia kappaleita, sisälsi kuitenkin ainoastaan muutaman romaniankielisen kappaleen. Yhtye voi kiittää lopullisesta läpimurrostaan tuon albumin kahta Euroopassa menestykseen noussutta singleä; "Kylie" ja "JoKero" olivat vuonna 2006 suosittuja tanssikappaleita koko mantereella. Akcent osallistui jälkimmäisellä kappaleella myös maansa euroviisukarsintoihin, joissa se oli yleisöäänestyksen voittaja. Edustuskappaleeksi valittiin kuitenkin Mihai Trăistariun esittämä, lopulta neljänneksi sijoittunut "Tornerò".


title: Fortitude

text: Fortitude voi tarkoittaa seuraavia:


title: Asianomistaja

text: Asianomistaja on luonnollinen tai oikeushenkilö, jonka oikeutta tai etua rikos on loukannut, tai johon rikos on kohdistunut. Suomessa toisin kuin lähes kaikissa muissa maissa asianomistajalla on toissijainen syyteoikeus, eli hän voi vaatia tuomioistuinta tuomitsemaan syytetylle rangaistuksen. Asianomistaja saa itse nostaa syytteen rikoksesta vain, jos virallinen syyttäjä on päättänyt jättää syytteen nostamatta tai jos esitutkintaviranomainen taikka syyttäjä on päättänyt, ettei esitutkintaa toimiteta tai että esitutkinta keskeytetään taikka lopetetaan. Virkarikosten ja väärän ilmiannon osalta asianomistajalla on kuitenkin syyteoikeus ilman syyttäjän edeltävää ratkaisua.


title: Asianomistaja

text: Asianomistajalla on oikeus yhtyä virallisen syyttäjän tai toisen asianomistajan nostamaan syytteeseen ja vedota uuteen seikkaan syytteen tueksi. Asianomistaja voi hakea muutosta asiassa annettuun ratkaisuun siitä riippumatta, onko hän käyttänyt asiassa puhevaltaa.


title: Asianomistaja

text: Asianomistajarikokset ovat sellaisia henkilön yksityisiin intresseihin liittyviä rikoksia, joiden osalta virallinen syyttäjä ei voi nostaa syytettä ilman asianomistajan tekemää syyttämispyyntöä.


title: Asianomistaja

text: Jos joku on rikoksen johdosta saanut surmansa, hänen leskellään ja lapsillaan on oikeus käyttää asianomistajan syyteoikeutta. Mikäli surmansa saaneella ei ole leskeä eikä lapsia, on hänen vanhemmillaan ja sisaruksillaan oikeus käyttää syyteoikeutta. Surmansa saaneen vanhemmilla ja sisaruksilla on oikeus käyttää syyteoikeutta myös siinä tapauksessa, että joku tai jotkut niistä, joilla on ensisijainen oikeus käyttää asianomistajan syyteoikeutta, on epäiltynä kyseisestä rikoksesta.


title: Eero Raittinen and The Noisy Kinda Men

text: Noisy Kinda Men on Eero Raittisen studioalbumi, joka julkaistiin vuonna 2004.


title: USS Long Island (CVE-1)

text: USS Long Island (runkonumerot AVG-1, ACV-1 ja CVE-1) oli Yhdysvaltain laivaston Long Island -luokan saattuetukialus. Se oli samalla Yhdysvaltain ensimmäinen saattuetukialus ja luokkansa nimikkoalus.


title: USS Long Island (CVE-1)

text: Maritime Commission tilasi C3-S-A1-tyyppisen rahtialuksen "SS Mormacmailin" Sun Shipbuilding and Drydock Companyltä Chesteristä Pennsylvaniasta. Sen köli laskettiin 7. heinäkuuta 1939 ja alus laskettiin vesille 11. tammikuuta 1940 kumminaan neiti Dian B. Holt. Yhdysvaltain laivasto lunasti aluksen 6. maaliskuuta 1941 ja se otettiin palvelukseen 2. kesäkuuta 1940 nimellä "USS Long Island" ensimmäisenä päällikkönään Donald B. Duncan. Aluksen runkonumerona oli (AVG-1).


title: USS Long Island (CVE-1)

text: Ennen hyökkäystä Pearl Harboriin alus toimi saattuetehtävissä Pohjois-Atlantilla. Se siirrettiin keväällä 1942 Tyynelle valtamerelle, jossa se toimi ilmasuojatehtävissä Midwayn taistelun jälkeen. Alukselta lähetettiin ensimmäiset merijalkaväen lentokoneet, jotka laskeutuivat Henderson Fieldille Guadalcanalin taistelussa. Alus luokiteltiin uudelleen 20. elokuuta 1942 (ACV-1) ja 15. heinäkuuta 1943 (CVE-1). Lopun sota-ajan alus oli koulutus- ja kuljetustehtävissä.


title: USS Long Island (CVE-1)

text: "Long Island" poistettiin käytöstä 26. maaliskuuta 1946 ja se myytiin romutettavaksi 24. huhtikuuta 1947. Sitä ei kuitenkaan romutettu, vaan se myytiin ja muutettiin siirtolaisia Euroopan ja Kanadan väliä kuljettavaksi kauppalaivaksi nimellä "Nelly". Se myytiin 1953 ja muutettiin koululaivaksi "Seven Seas"-nimellä. Alus myytiin 1960-luvun puolivälissä Rotterdamin yliopistolle opiskelija-asuntolaivaksi ja se romutettiin lopulta 1977 Belgiassa.


title: Esitutkinta

text: Esitutkinta on menettely, jolla viranomainen pyrkii selvittämään rikokseksi epäillyn tapahtuman olosuhteet. Jos esitutkinnassa selviää henkilö, jota voidaan riittävän todennäköisesti epäillä rikoksesta, siirtyy asia syyteharkintaan, jossa syyttäjä päättää siitä, saatetaanko asia tuomioistuimen ratkaistavaksi siten, että hän valtion puolesta vaatii henkilölle rangaistusta. Esitutkinta käynnistetään, jos on "syytä epäillä" rikoksen tapahtuneen (ns. syytä epäillä -kynnys). Esitutkinta käynnistetään virallisen syytteen alaisissa rikoksissa uhrin tahdosta riippumatta ja asianomistajarikoksissa uhrin tahdosta riippuen uhrin vaatiessa rikoksesta epäillylle rangaistusta.


title: Esitutkinta

text: Eräissä maissa syyttämiskynnyksen ylittymisestä päättää syyttäjän hakemuksesta tuomioistuinorganisaatioon kuuluva taho kuten tutkintatuomari tai "grand jury" -nimellä tunnettu maallikoista koostuva lautakunta. Lähes kaikissa muissa maissa kuin Suomessa esitutkintaa johtaa syyttäjä, näin myös Ruotsissa.


title: Esitutkinta

text: Esitutkinnassa ei selvitetä kuka on tehnyt rikoksen, sen sijaan tarkoituksena on saattaa epäillyksi nimetyn henkilön toiminta syyttäjälle syyteharkintaan. Länsimaisen oikeuskäsityksen mukaan vain tuomioistuimella on valta kumota niin sanottu syyttömyysolettama. Eli kaikki ovat syyttömiä kunnes tuomioistuin oikeudenmukaisen oikeudenkäynnin päätteeksi mahdollisesti toisin päättää. Esitutkinta nimensä mukaisesti vain valmistelee tulevaa oikeudenkäyntiä, jotta syyttäjällä ja puolustuksella on aineisto, joihin voivat näkemyksenä perustaa.


title: Esitutkinta

text: Suomessa esitutkinta on esitutkintalaissa säädetty menettely, jossa esitutkintaviranomainen tutkii ja valmistelee aineiston syyteharkintaa varten. Esitutkintaviranomaisia ovat poliisi, tulli ja rajavartiolaitos. Lisäksi sotilasviranomaiset tutkivat sotilasrikoksia. Poliisin tai muun esitutkintaviranomaisen on toimitettava esitutkinta, kun sille tehdyn rikosilmoituksen perusteella tai muutoin (esimerkiksi tutkintapyynnön perusteella) on syytä epäillä, että rikos on tapahtunut.


title: Esitutkinta

text: Jos syyttäjä saa nostaa syytteen rikoksesta ainoastaan asianomistajan vaatimuksesta, eli kyse on asianomistajarikoksesta, esitutkinta toimitetaan vain, jos asianomistaja on ilmoittanut esitutkintaviranomaiselle tai syyttäjälle vaativansa rikokseen syyllistyneelle rangaistusta. Jos asianomistaja peruuttaa rangaistusvaatimuksensa, tutkinta on lopetettava.


title: Esitutkinta

text: Esitutkinta saadaan jättää toimittamatta sellaisen rikoksen johdosta, josta ei ole odotettavissa ankarampaa rangaistusta kuin sakkoa ja jota on kokonaisuudessaan pidettävä ilmeisen vähäisenä, jos asianomistajalla ei ole asiassa vaatimuksia.


title: Esitutkinta

text: Esitutkintaa johtaa tutkinnanjohtaja. Tutkinnanjohtajana on pidättämiseen oikeutettu virkamies, yleensä komisario tai rikoskomisario. Erityisestä syystä saa tutkinnanjohtajana olla poliisin toimittamassa esitutkinnassa rikosylikonstaapeli tai ylikonstaapeli ja muun viranomaisen toimittamassa esitutkinnassa virkamies, jolle tämä oikeus on lailla erikseen annettu.


title: Esitutkinta

text: Poliisimiehen tekemäksi epäillyn rikoksen esitutkintaa johtaa kuitenkin aina virallinen syyttäjä lukuun ottamatta rikesakkoasiana ja rangaistusmääräysmenettelyssä käsiteltäviä asioita.


title: Esitutkinta

text: Esitutkinnassa voidaan käyttää pakkokeinoja, joista säädetään pakkokeinolaissa. Yleisin esitutkintamenetelmä lienee kuulustelu.


title: Macintosh Performa

text: Macintosh Performa -tietokonesarja oli joukko Apple Computerin uudelleenjulkaisemia Macintosh-sarjan malleja vuosina 1992-1997. Performat olivat uudelleen nimettyjä, Applen aiemmin julkaisemia tietokoneita. Kauppaan kuului tietokoneen keskusyksikön lisäksi näyttö, ulkoinen modeemi ja ohjelmistopaketti. Tavalliseen ohjelmistopakettiin kuului ClarisWorks, opetusohjelmia ja pelejä sekä esiasennettu Mac OS -käyttöjärjestelmä. Käyttöjärjestelmä oli muunneltu Performan käyttöön sisältäen erilaisia, ylimääräisiä apuohjelmia ja sen versionumerossa oli System 7.5:een saakka "P"-kirjain (esimerkiksi System 7.1P5) erotuksena käyttöjärjestelmän normaaliversiosta.


title: Macintosh Performa

text: Performa-sarjan tavoitteena oli saavuttaa laajempaa kiinnostusta kuluttajamarkkinoilla. Markkinointiin käytettiin 90-luvun alussa runsaasti resursseja jälleenmyyntisopimusten, televisiomainosten ja esitteiden muodossa. Markkinoinnilla ei kuitenkaan saatu aikaan merkittäviä tuloksia.


title: Macintosh Performa

text: Apple säästi Performien toimituskuluissa jättämällä käyttöjärjestelmä- ja ohjelmistolevykkeitä toimittamatta, asentaen ohjelmistot sen sijaan valmiiksi koneen kovalevylle. Performien mukana toimitettiin levyke, jossa oli ohjelmiston palautustoiminto. Ohjelma palautti käyttöön kovalevylle tallennetun varmuuskopion käyttöjärjestelmästä ja muusta ohjelmistosta. Myöhemmin sama toteutettiin palautus-CD-ROMin avulla.


title: Veikkausliigan kausi 1996

text: Veikkausliigan kausi 1996 oli äärimmäisen tasainen, sillä runkosarjan päätöskierroksen jälkeen kolme parasta joukkuetta olivat tasapisteissä. Jatkosarjassa saatiin kuitenkin eroja aikaan, ja runkosarjan voittaneen FF Jaron pudottua viidenneksi nousi mestaruuteen FC Jazz.


title: Veikkausliigan kausi 1996

text: Runkosarjassa pelattiin kahdentoista joukkueen kesken kaksiosainen sarja.


title: Veikkausliigan kausi 1996

text: Ylemmässä loppusarjassa pelasivat runkosarjan kuusi parasta joukkuetta. Kukin joukkue pelasi loppusarjassa viisi ottelua, joiden tulokset lisättiin runkosarjan tuloksiin. Loppusarjassa määritettiin sijoitukset 1–6.


title: Veikkausliigan kausi 1996

text: Alemmassa loppusarjassa pelasivat runkosarjan kuusi viimeistä joukkuetta. Kukin joukkue pelasi loppusarjassa viisi ottelua, joiden tulokset lisättiin runkosarjan tuloksiin. Loppusarjassa määritettiin sijoitukset 7–12.


title: Veikkausliigan kausi 1996

text:
"UEFA Cup:"
"Cup-voittajien cup:"
"Intertoto Cup:"


title: Vihdin yhteiskoulun lukio

text: Vihdin yhteiskoulun lukio oli Vihdin kirkonkylässä sijainnut ns. yleissivistävä lukio, joka yhdistyi vuonna 2007 Nummelan lukion kanssa. Lukion tiloissa toimii nykyään 7–9 luokille opetusta antava Vihdin yhteiskoulu.


title: Vihdin yhteiskoulun lukio

text: Vihdin Yhteiskoulun lukio perustettiin vuonna 1959. Alun perin se toimi yhteiskouluna. Vuonna 1976 Vihdin lukiosta tuli kunnallinen oppikoulu. Vuonna 1991 nimeksi vaihtui Vihdin yhteiskoulun lukio, ja neljä vuotta myöhemmin koulu siirtyi luokattomaksi lukioksi. Viimeisin muutos oli siirtyminen nykyisiin tiloihin. Koulu yhdistyi vuoden 2007 aikana Vihdin toiseen lukioon, Nummelan lukioon. Uuden lukion nimeksi tuli Vihdin lukio.


title: Parken

text: Parken on jalkapallostadion Kööpenhaminassa. Parken rakennettiin vuosina 1990–1992. Stadionille mahtui alun perin 42 765 katsojaa, vuoden 2009 remontin jälkeen kapasiteetti on 38 009.


title: Parken

text: Parken on kotikenttä sekä FC Kööpenhaminalle että Tanskan jalkapallomaajoukkueelle. Sillä on pelattu Cup-voittajien Cupin ja UEFA Cupin finaalit. Stadionilla on myös järjestetty Eurovision laulukilpailu vuonna 2001 ja se oli yksi Eurovision laulukilpailun 2014 järjestäjäksi ehdolla olevista areenoista.


title: Parken

text: Parkenin paikalla sijaitsi aiemmin vuonna 1911 rakennettu jalkapallostadion Idrætsparken, jonka purkaminen aloitettiin marraskuussa 1990. Samalla alueella Parkenin kanssa ovat myös yleisurheilulle tarkoitettu Østerbro Stadion sekä uimahalli Øbro Hallen.


title: Pakkokeinot Suomessa

text: Pakkokeinot ovat pakkokeinolaissa esitutkintaviranomaisen käyttöön annettuja menetelmiä, joilla oikeutetaan muutoin lailla suojatut puuttumiset henkilöihin ja omaisuuteen kun se on esitutkinnassa tarpeen. Pakkokeinoja saadaan käyttää vain, jos pakkokeinon käyttöä voidaan pitää puolustettavana ottaen huomioon tutkittavana olevan rikoksen törkeys, rikoksen selvittämisen tärkeys sekä rikoksesta epäillylle tai muille pakkokeinon käytöstä aiheutuva oikeuksien loukkaus ja muut asiaan vaikuttavat seikat.


title: Pakkokeinot Suomessa

text: Pakkokeinojen käyttöä on rajoitettu yleisillä periaatteilla ja lisäksi kullekin pakkokeinolle on laissa asetettu omat edellytyksensä. Myös perustuslaissa on rajauksia sen suhteen millaisia pakkokeinoja lailla voidaan säätää. Eduskunnan oikeusasiamiehellä on erityistehtävänä valvoa, miten poliisi käyttää telepakkokeinoja ja peitetoimintaa.


title: Pakkokeinot Suomessa

text: Osa pakkokeinoista on esitutkintaviranomaisen käytössä vain tuomioistuimen luvalla. Osasta pakkokeinoja tuomioistuin päättää esitutkintaviranomaisen hakemuksesta.


title: Pakkokeinot Suomessa

text: Pakkokeinolain viimeisin mittava uudistus tuli voimaan vuoden 2014 alussa, jolloin täysin uusina pakkokeinoina lisättiin seitsemän pakkokeinoa: tietojen hankkiminen telekuuntelun sijasta, henkilön tekninen seuranta, tekninen laitetarkkailu sekä suunnitelmallinen tarkkailu, peitelty tiedonhankinta, tietolähteen ohjattu käyttö ja valvottu läpilasku.


title: Pakkokeinot Suomessa

text: Pakkokeinot jaetaan perinteisesti rikos-, siviili- ja hallintoprosessuaalisiin pakkokeinoihin. Tässä artikkelissa käsiteltävät asiat ovat "rikosprosessuaalisia pakkokeinoja".


title: Pakkokeinot Suomessa

text: "Siviiliprosessuaalisia pakkokeinoja" kutsutaan myös turvaamistoimiksi. Niillä tarkoitetaan oikeudenkäynnin aikana käytettäviä pakkokeinoja, joilla voidaan väliaikaisesti, ennen lopullisen tuomion antamista turvata asianosaisen väittämää oikeutta. Turvaamistoimia on kolmea tyyppiä: "takavarikko saatavan turvaamiseksi", "takavarikko" niin sanotun paremman oikeuden turvaamiseksi ja "yleinen turvaamistoimi" muun oikeuden turvaamiseksi.


title: Pakkokeinot Suomessa

text: "Hallintoprosessuaalisia pakkokeinoja" eli hallintopakkokeinoja ovat esimerkiksi ympäristönsuojeluviranomaisten käyttämät: "keskeyttämisuhka", "teettämisuhka", "uhkasakko" ja "toiminnan välitön keskeyttäminen"."Salaisen tiedonhankinnan porttiteoria" on havaittu Suomessa todelliseksi ilmiöksi. Sen mukaan kerran poliisille myönnetty valtuus alkaa laajeta yhä laajemmalle kansalaisten yksityiselämän suojan ja perusoikeuksien alueelle sekä synnyttää rinnalleen täysin uusia valtuuksia, jotka puolestaan alkavat laajeta tahollaan.


title: Pakkokeinot Suomessa

text: Poliisille säädetty uusi salaisen tiedonhankinnan toimivaltuus johtaa myöhemmin toimivaltuuden soveltamisalan laajentamiseen ja usein kokonaan uuteen toimivaltuuteen sekä näiden toimivaltuuksien laajentumiseen myös muiden esitutkintaviranomaisten kuin poliisin käyttöön. Salaisen tiedonhankinnan toimivaltuuksien laajentaminen johtaa vastaavasti myös valvontasäännösten soveltamisalan laajentamiseen koskemaan näitä uusia toimivaltuuksia.


title: Pakkokeinot Suomessa

text: Salaisen tiedonhankinnan porttiteorian avulla voidaan tarkastella näiden toimivaltuuksien syntymisen ja käyttöalan laajentumisen ketjua. Kerran avattua tiedonhankinnan porttia ei enää suljeta, ja siitä alkavat myöhemmin kulkea muutkin kuin poliisi, jolle portti alun perin avattiin. Toimintaympäristön muuttuessa tulee paineita saada salaisen tiedonhankinnan toimivaltuus laajennettua koskemaan myös muiden rikosten torjuntaa kuin niiden, joiden torjuntaan toimivaltuus alun perin säädettiin. Rikoslain uudistumiskehityksen myötä salaisen tiedonhankinnan toimivaltuuksien soveltamisalan piiriin tulee yhä uusia rikosnimikkeitä, vaikka poliisi- ja pakkokeinolain säännöksiin ei tehtäisikään muutoksia. Tällöin kyse on uudesta tietyn rangaistusasteen ylittävästä kriminalisoinnista, joka mahdollistaa tietyn toimivaltuuden käytön.


title: Pakkokeinot Suomessa

text: Kuviossa poliisi perustelee lisätoimivaltuuksiaan toistuvasti "toimintaympäristön muutoksilla". Tällä on saatu jatkuvasti laajennettua jo aiemmin saatujen toimivaltuuksien käyttöalaa. Myös täysin uusia toimivaltuuksia myönnetään samalla perusteella. Salaisen tiedonhankinnan sääntely osoittautuu tämän jälkeen summaariseksi eli yksinkertaisena. Siitä kehitys jatkuu kohti hienojakoisempia säännöksiä, mutta kuitenkin yhä vain laajenevaa soveltamisalaa ja valtuuksien käyttötilanteiden käyttökirjoa.


title: Pakkokeinot Suomessa

text: "Puheluliikenteen tunnistetietojen hankkiminen rikosten selvittämiseksi" (Teletoimintalaki 676/92). Toimivaltaa sai käyttää, kun tutkittiin rikosta, jossa rangaistusminimi oli vähintään vuosi vankeutta, tai törkeä huumausainerikos (1992). Tämä toimivaltuus johti seuraavaan laajentumisvaiheeseen: televalvontaan (1995). Teletunnistetietojen saamista laajennettiin samalla merkittävästi, kun rangaistusminimiä laskettiin vuoden vankeudesta neljän kuukauden vankeuteen. Samalla laskettiin myös valtuus kattamaan myös tavalliset huumausainerikokset sekä lisättiin tietotekniikkarikokset. Molemmista edellä mainituista sallittiin samalla myös rangaistavat yritykset.


title: Pakkokeinot Suomessa

text: Tätä puolestaan seurasivat useat uudet laajennukset televalvontaan vuosina 1997, 2001, 2003 ja 2004. Myös vielä tekemättömien rikosten estämiseksi sallittiin televalvonta vuonna 2001, josta säädettiin poliisilaissa. Kun valvontaa sai kohdistaa ennen vain puhelinliittymään (teleliittymä), sitä laajennettiin nyt myös teleosoitetta (esim. ip-osoite) ja -päätelaitetta (puhelinta, modeemia ym.)


title: Pakkokeinot Suomessa

text: Televalvonta johti myös kokonaan uuden valtuuden haaran luomiseen: "matkaviestimien sijaintitiedon hankkimiseen" (2004). Perusteeksi riitti epäily rikoksesta, jossa ankarin mahdollinen rangaistus olisi vähintään kaksi vuotta.


title: Pakkokeinot Suomessa

text: Vuonna 2011 aiemmista on edelleen johdettu uusia toimivaltuuksia ja annettu vanhoille uusia termejä. Myös soveltamisaloja on edelleen laajennettu. Esimerkkeinä: "televalvonta teleosoitteen tai telepäätelaitteen haltijan suostumuksella", "sijaintitietojen hankkiminen epäillyn ja tuomitun tavoittamiseksi", "tukiasematietojen hankkiminen" sekä "teleosoitteen tai telepäätelaitteen yksilöintitietojen hankkiminen".


title: Pakkokeinot Suomessa

text: Kehityksessä sallittiin myös puhelujen salakuuntelu eli telekuuntelu (1995). Sitten listaa rikoksista joihin sitä sai käyttää laajennettiin merkittävästi 2003 ja 2004. 2005 sallittiin myös rikosten paljastaminen ja estäminen (ei vain tosiasiassa tapahtuneiden rikosten tutkinta) poliisilain muutoksella. Valtuudet myönnettiin alun perin vain poliisille, mutta myöhemmillä muutoksilla myös Tullille ja Rajavartiolaitokselle.


title: Pakkokeinot Suomessa

text: Vastaava kehitys on huomattavissa muissakin salaisen tiedonhankinnan valtuuksissa.


title: Pakkokeinot Suomessa

text: Pakkokeinojen käytön yleisten ja erityisten edellytysten lisäksi jokaista pakkokeinoa harkittaessa on otettava huomioon pakkokeinojen käyttöön liittyvien periaatteiden asettamat rajoitukset. Uuden vuonna 2014 voimaan tulleen pakkokeinolain I luvussa säädetään keskeisimmistä pakkokeinojen käytössä sovellettavista periaatteista, joita ovat suhteellisuusperiaate, vähimmän vähimmän haitan periaate ja hienotunteisuusperiaate. Vanhassa pakkokeinolaissa oli säädetty ainoastaan suhteellisuusperiaatteesta. Uudistuksen yhteydessä pakkokeinojen käyttöä koskevat merkittävimmät periaatteet keskitettiin selvyyden vuoksi pakkokeinolain 1 lukuun. (HE 222 / 2010 vp s.2, A ja 245.)